ტიმოფეი ილიევსკი

თარგმნა ნინო მირზიაშვილმა

HOMO LUDENS

(ადამიანი მოთამაშე)

**თამაშები სიცოცხლითა და სიკვდილით 9 სურათად**

**მოქმედი პირნი:**

მეფე

მასხარა

ბიჭი - უფლისწული

დედოფალი

თავდაცვის მინისტრი

სურსათის მინისტრი

სპორტის მინისტრი

კულტურის მინისტრი

პოეტი

მოხეტიალე მწირი, იგივე პროკურორი

გოგო

ქალი

დედაბერი

მოსამართლე

**აგრეთვე:**

დიდებულები

სამეფო კარის მსახურები, მოახლეები

დაცვა

მოქმედების დროსა და ადგილს მნიშვნელობა არ აქვს.

**სურათი პირველი**

*სცენაზე დიდი მაგიდაა მდიდრული პურ-მარილით.*

*დაძაბულ სიჩუმეში მსახურები ამთავრებენ სუფრის გაშლას. ნერვიულად მიდი-მოდიან მინისტრები და დიდგვაროვნები. მსახურს იატაკზე რაღაც უვარდება. ხმაურზე ყველა შეკრთება. დაზაფრული მსახური სცენის სიღრმისკენ მიიპარება.*

*ისევ დამთრგუნველი სიჩუმე ისადგურებს.*

*მოულოდნელად დარბაზში ხმაურით შემოიჭრება პატარა ბიჭი - უფლისწული. დამსწრე საზოგადოებას ეჯღანება, ენას უყოფს და გარბის. მას ფეხდაფეხ მასხარა მოსდევს.*

**მასხარა** - კაპიკი გაკაპიკებულა, საკაპიკეში ჩაკაპიკებულა! *(გარბის ბიჭის კვალდაკვალ)*

*პაუზა*

**პირველი მინისტრი** - კაპიკი...

**მეორე მინისტრი** - გაკაპიკებულა...

**მესამე მინისტრი** - საკაპიკეში...

**მეოთხე მინისტრი** - ჩაკაპიკებულა...

**პირველი მინისტრი** - რაღაცის სუნია...

**ყველა** - ჩუუუუ....

*პაუზა*

**პირველი მინისტრი** - და... რომელი საათია?

**ყველა** - ჩუუუუ...

*პაუზა*

**მეორე მინისტრი** - და... რასთან დაკავშირებით...

**ყველა** - ჩუუუ...

*პაუზა*

**მესამე მინისტრი** - აფჩხი!

**ყველა** - ჩუუუუ...

*პაუზა*

*უეცრად კარი ხმაურით იღება და დარბაზში ისეთი სისწრაფით შემოდის მეფე, დიდებულები რევერანსს ვერ ასწრებენ. მეფე მაგიდასთნ მიიჭრება, ჭურჭელს მისწი-მოსწევს, საჭმელებს გადაქექავს. მერე ასევე სწრაფად მიდის სავარძელთან და მოწყვეტით ჩაეხეთქება. იხსნის გვირგვინს, მაგიდაზე მიაგდებს და ხარბად იწყებს ნაყინის ჭამას.*

**მეფე** *(როგროც იქნა შეიმჩნევს მუხლმოყრილ კარისკაცებს)* - მორჩით ახლა, მორჩით! მოდით აქ, შემოუსხედით სუფრას და შეესიეთ!

*დიდებულები უხერხულად იშმუშნებიან - სკამები არსად ჩანს...*

**მეფე** *(ალერსიანად, დაყვავებით)* - მოდით, რა! დასხედით, მიირთვით! გვიანია უკვე... მოგშივდებოდათ...

**პირველი მინისტრი** - თქვენო უდიდებულესობავ...

**მეფე** *(დაიღრიალებს)* - ჭამეთ-მეთქი, დროზე!!!

*მინისტრები მაგიდას მისცვივდებიან, მუხლებზე იჩოქებენ და ორივე ხელით იტენიან პირში საჭმელს.*

**მეფე** *(შეფიქრიანებული)* - რატომ უნდა მჭირდებოდეს ყოველთვის ყველაფრის სამ-სამჯერ გამეორება? *(თითით მოსინჯავს რომელიღაც კერძს)* აი, ეს გასინჯეთ, მგონი დღეს გემრიელი გამოსვლიათ!

*დიდებულები მუხლისჩოქით ინაცვლებენ მითითებული კერძისკენ.*

**მეფე** *(ახლა ჟელეში ჩაჰკრავს თითს) -* ეს ჟელეც გადაიღეთ, უგემრიელესია! *(დიდებულები ახლა ჟელესკენ გახოხდებიან)* ჰო, მართლა! სად არის ჩვენი პრემიერ-მინისტრი? *(ხმას არავინ იღებს)* არავინ იცის? ჰმ! არავინ! არასდროს არავინ არაფერი იცის! მე, მე უნდა ვიცოდე ყოველთვის ყველაფერი... მე უნდა ვერკვეოდე ყველაფერში... *(უცებ დასჭყივლებს)* სურსათის მინისტრო! აბა, როგორაა მოსავლის აღების საქმე?

**სურსათის მინისტრი** *(ფეხზე წამოვარდება, გაიჭიმება „სმენაზე“)* - თქვენო უდიდებულესობავ...

**მეფე** - ბრძანდებოდეთ, ბრძანდებოდეთ! არ გინდათ ეს ოფიციალურობა...

**სურსათის მინისტრი** *(ისევ დაემხობა მუხლებზე)* - მიუხედავად არახელსაყრელი კლიმატური პირობებისა, გლეხები დღე-ღამეს ასწორებენ მინდვრებსა თუ ბაღ-ბოსტნებში! ერთი-ორი კვირის თავდაუზოგავი, ინტენსიური შრომა და თქვენ მიერ დასახული გეგმა - თითოეული კომლიდან 5 ტომარა ხორბალი და 2 კასრი კიტრის მწნილი - შესრულებული იქნება!

**მეფე** - სოკო?

**სურსათის მინისტრი** - სოკოს შესაგროვებლად დავრაზმეთ სტუდენტ-ჰუმანიტართა, ლესბოსელთა და ჰომოსექსუალისტთა მოხალისე ჯგუფები და მივაშველეთ ორი ქვეითი პოლკი!

**მეფე** - ცოტაა, ცოტა... ჩვენი თვალუწვდენელი ტყეებისთვის ორი პოლკი ძალიან ცოტაა... *(თავდაცვის მინისტრს)* რა იყო, მეტი ჯარისკაცი ვერ გაიმეტეთ?

**თავდაცვის მინისტრი** - თქვენო უდიდებულესობავ...

**მეფე** *(ნაყინიან კოვზს ჩასჩრის პირში)* - ამას ჰქვია ქვეყნის სასურსათო უსაფრთხოების ძირის გამოთხრა! რაღაც სახელმწიფო ღალატის სუნი მცემს!

**თავდაცვის მინისტრი** - კი, მაგრამ... ჩვენი არმიის ძირითადი ძალა იბრძვის, თქვენო უდიდებულესობავ!

**მეფე** - იბრძვის? ომი გვაქვს სადმე?

**თავდაცვის მინისტრი** - როგორ...

**მეფე** - ჰო, მართალი ხარ! გვაქვს... და რა მდგომარეობაა ფრონტზე?

**თავდაცვის მინისტრი** - თქვენი უდიდებულესობისთვის თავგანწირული, მხოლოდ გასული კვირის განმავლობაში 213 კაცი დაიღუპა და 500-ზე მეტი დაიჭრა!

**მეფე** - შესანიშნავია! აბა, სხვა რა წარმატებები გვაქვს?

**თავდაცვის მინისტრი** *(დათრგუნული)* - მტერმა მედგარი წინააღმდეგობა გაგვიწია...

**მეფე** - მტერი იმის მტერია, წინააღმდეგობა უნდა გაგიწიოს!.. აბა, რა სიმაგრეები ავიღეთ?

**თავდაცვის მინისტრი** - ჯერ-ჯერობით პოზიციურ ბრძოლებს ვაწარმოებთ...

**მეფე** - ანუ, ისევ ჩაისვარეთ!

**თავდაცვის მინისტრი** - ბრძოლის დროს უამრავმა ხელისშემშლელმა ფაქტორმა იჩინა თავი - ეს ღრმა ხევებიო, ჭაობებიო...

**მეფე** - მერე, თქვენც რაღა ხევებს და ჭაობებს მიადექით, ცოტაა სხვა ადგილები?

**თავდაცვის მინისტრი** - თქვენი ბრძანების მიხედვით ვმოქმედებდით... თქვენ გაეცით ბრძანება...

**მეფე** *(აწყვეტინებს) -* ბრძანება გავეცი! მე რამდენ ბრძანებასაც გავცემ... ვინ არის აქ მხედართმთავარი, ბოლოსდაბოლოს, მე თუ თქვენ? ამ ქვეყანაში მე ხალხის სამსახურში მდგომი... ერთი მოკრძალებული მმართველი ვარ! თქვენ? თქვენ ჩვენი ნაპოლეონი ხართ, ჩვენი ჩინგის-ყაენი! ალექსანდრე ჩვენი, მაკედონელი!.. და რა გამოდის? დაფორთხავთ უაზროდ ჯართან ერთად ტყე-ღრეში და ჭაობებში... სახელმწიფო ღალატის სუნი მცემს!

**თავდაცვის მინისტრი** - ის ორი პოლკი ჩემს განკარგულებაში რომ დარჩენილიყო... სულ სხვა სურათი გვექნებოდა დღეს... სულ სხვა!

**მეფე** - ცხადია, ორი პოლკი უკვე სერიოზული ძალაა... *(სურსათის მინისტრს)* თქვენ როგორ გაბედეთ ჩემი პოლკების მოცდენა ისეთ სისულელეზე, როგორიცაა რაღაც სოკოს კრეფა! ვინ მოგცათ ჩემი ორი პოლკის თქვენს ნებაზე განკარგვის უფლება?

**სურსათის მინისტრი** - კი, მაგრამ, თქვენო უდიდებულესობავ...

**მეფე** *(ნაყინიან კოვზს ჩასჩრის პირში) -* მოძებნეთ სხვა ხალხი! მაგალითად, კულტურის მოღვაწეები დაასაქმეთ - მაგათგან სხვა არაფერი ხეირია და სოკოთი მაინც უზრუნველყონ ქვეყანა! შეასიეთ ტყეებს... არა, ეს პრემიერ-მინისტრი სადღა დაიკარგა? არავინ იცის, რატომ იგვიანებს? *(ყველა დუმს)* არავინ!.. აბა, რა!

*დარბაზში ისევ შემოვარდება ბიჭი. მეფეს ენას გამოუყოფს, გარბის. უკან კვლავ მასხარა მოსდევს.*

**მასხარა** - კაპიკი გაკაპიკებულა საკაპიკეში ჩაკაპიკებულა!

**მეფე** - არა, მაინც რა საშინელი სუნია!.. საიდან მოდის ეს სუნი? მახრჩობს პირდაპირ!.. სპორტის მინისტრო! ვარჯიშის შემდეგ იბანავეთ?

**სპორტის მინისტრი** - საერთოდ არ მივარჯიშია დღეს, თქვენო უდიდებულესობავ!

**მეფე** - რას ნიშნავს „არ მივარჯიშია“? რომელ სპორტულ მიღწევებზე უნდა ვილაპარაკოთ, როდესაც თვით სპორტის მინისტრი არ ვარჯიშობს სისტემატურად და სათანადოდ? ჩვენ აღარ ვიცით, ხელი როგორ შეგიწყოთ - საუკეთესო სახნავ სავარგულებზე ბადროს ტყორცნისა და ბირთვის კვრისთვის მოედნები მოგიწყვეთ, ჩემო ბატონო, უცხოეთიდან საუკეთესო მწვრთნელები ჩამოგიყვანეთ... მეტი რა გავაკეთოთ? არა, ამიხსენით, მაინც რატომ არ ივარჯიშეთ დღეს?

**სპორტის მინისტრი** - სოკოს საკრეფად ვიყავი, თქვენო უდიდებულესობავ!

*პაუზა*

**მეფე** - შეკამათებას მიბედავთ?

**სპორტის მინისტრი** - რას ბრძანებთ, თქვენო უდიდე...

**მეფე** *(დაიყვირებს)* - სოკო მოართვით სპორტის მინისტრს!

*დიდებულები შეშფოთდებიან. მსახურს ლანგრით შემოაქვს სოკო.*

**სპორტის მინისტრი** *(ისტერიულად)* - თქვენ ვერ გამიგეთ, თქვენო უდიდებულესობავ...

**მეფე** *(არ აქცევს ყურადღებას)* - უგემრიელესი სოკოა... არნახული...

**სპორტის მინისტრი** - არ მინდა, არა!

**მეფე** - გინდა, ძვირფასო, გინდა!

**სპორტის მინისტრი** - არ მშია... ახლახან გეახელით... მადა არ მაქვს...

**მეფე** - მადა ჭამაში მოდის! ერთი ლუკმა, ჩემი ხათრით... აბა, გააღე პირი... *(გაუწვდის ჩანგალზე წამოცმულ სოკოს)*

*პაუზა*

*სპორტის მინისტრი გაჭირვებით აღებს პირს და ყლაპავს სოკოს. ყველა დაძაბული უყურებს. დარბაზში ხმაურით შემოცვივდებიან ბიჭი და მასხარა.*

**მასხარა** - კაპიკი გაკაპიკებულა...

**ბიჭი** - ... ჩაკაპიკებულა! *(გარბიან)*

*სპორტის მინისტრი ცუდად ხდება, კრუნჩხვა ეწყება, აზიდებს. მეფე ხარხარებს.*

**მეფე** - თქვენ მართლაც არ გქონიათ მადა! ლუკმა არ გადაგდით ყელში! ცუდია, ცუდი... *(სპორტის მინისტრი იკლაკნება)* ბატონებო! მადას რომელი არ უჩივით? *(სპორტის მინისტრს)* თქვენი წყალობით ყველამ დაკარგა მადა!.. რომ გევარჯიშათ დღეს, როგორც წესი და რიგია, მადაც გექნებოდათ და არც ეს სოკო დაგადგებოდათ ყელზე! აქ რომ გადადიხართ ყირაზე, სპორტულ მოედანზე გევაჟკაცათ! *(ბაძავს მოძრაობებით)* სოკო კიდევ ცალკე გვაზარალეთ! ეგრე სადაა - ვიღაცამ იწვალა: ეძება, კრიფა, რეცხა, ამზადა... თქვენ რა ჰქენით? თავზე დაგვარწყიეთ! არადა, უგემრიელესია! *(იღებს ლანგრიდან სოკოს და გემრიელად მიირთმევს. დიდგვაროვნები დაძაბულნი უყურებენ მეფეს. სპორტის მინისტრი ნელ-ნელა გონს მოდის და უკეთ ხდება)* რას მომშტერებიხართ, ბატონებო? მიირთვით! მშვენიერი, ჯანსაღი, ხარისხიანი პროდუქტია! *(მინისტრები ფრთხილად იწყებენ სოკოს ჭამას)* არა, მაინც რისი სუნია, ა? რაღაც ყარს! სპორტის მინისტრო! თქვენ იქით დადექით, მოშორებით!... არა, მაინც ყარს, მაინც! სურსათის მინისტრო, რა აგიყროლდათ, ა?

**სურსათის მინისტრი** - თქვენი განკარგულების თანახმად, ყველა პროდუქტი გადის სანიტარულ შემოწმებას და ენიჭება ხარისხის სერტიფიკატი!

**მეფე** - სერტიფიკატი, კი ბატონო, თავისთავად... მაგრამ მყრალი სუნი მაინც დგას! თუ მე მეჩვენება?

**თავდაცვის მინისტრი** - არ გეჩვენებათ, თქვენო უდიდებულესობავ, სუნია.

**სურსათის მინისტრი** - რაღაცის სუნი არის ნამდვილად! მაგრამ ეს გაფუჭებული პროდუქტის სუნი არაა!

**სპორტის მინისტრი** - მე დიდი ხანია ვგრძნობ რაღაცის საშინელ სუნს! სწორედ მაგ სუნმა გამხადა ცუდად!

**მეფე** - მაშასადამე, რაღაც ნამდვილად ყარს!

**მინისტრები** - საშინლად!

*პაუზა*

**მეფე** *(ჰაერს შეიყნოსავს) -* თუ მეჩვენება? ა? მეჩვენება, კი! *(დიდებულები ერთმანეთს გადახედავენ)* ეგრეა! არაფრის სუნიც არ არის! *(დიდებულებს)* თქვენ რას იტყვით?

**სურსათის მინისტრი** - პროდუქტს რაც შეეხება: ყველაფერი საღია, ხარისხიანი...

**სპორტის მინისტრი** - უბრალოდ, დარბაზი არ გაანიავეს ალბათ სათანადოდ!

**თავდაცვის მინისტრი** - ჰაერი აბსოლუტურად სუფთაა, თქვენო უდიდებულესობავ!

**მასხარა** *(მიირბენს თავდაცვის მინისტრთან)* - იქ, სადაც ადამიანია, ჰაერის აბსოლუტურ სისუფთავეზე თავს ნურასდროს დადებ! *(ხმამაღლა აკუებს და გარბის!)*

**მეფე** *(ხარხარებს)* - მართალია ეს მამაძაღლი და რა გინდა რომ ქნა! ადამიანს აქვს ეს თვისება - ზოგჯერ ფუჭდება და ყროლდება!.. არა, მაინც სად დაიკარგა პრემიერ-მინისტრი? არასდროს დაუგვიანია... მოწესრიგებული და პუნქტუალური ადამიანია... ახლა რა გამოდის, ყველა გადაწყვეტილება მარტომ უნდა მივიღო? ყველაფერი ყოველთვის ჩემი გასაკეთებელი როგორაა? ჩემ გარეშე არაფერი არ გამოდის!... არა, რა გეშველებათ, მე რომ მოვკვდები?

**მასხარა** *(ჩაუვარდება მეფეს მუხლებში ტირილით) -* არ დაგვღუპო, მამავ-მშობელო, არ გამოგვჭრა ყელი! ნუ მიგვატოვებ და ნუ დაგვყრი ღვთის ანაბარა! შენ ხარ ჩვენი იმედი და ნუგეში! უშენოდ რა უნდა ვქნათ, ვინ გვასწავლის, რა გზას დავადგეთ, ვის მივადგეთ...

**მეფე** - მორჩი ახლა, შენ! ემანდ თვალი არ მეცეს! აგერ ვარ, ჯანზე ვარ და სიკვდილს ჯერ არ ვაპირებ!

**მასხარა** - ფუი ეშმაკს, ფუი, ფუი! ენამ არ გიყივლის!.. გინდა საიდუმლო გაგიმხილო?

*დიდებულები მასხარას მიაჩერდებიან შიშით. მასხარა მათ უყურებს.*

**მეფე** - მიდი, თქვი!

**მასხარა** - დიიდი საიდუმლო...

**მეფე** - ამოღერღე დროზე!

**მასხარა** - ჰოდააა... აქ ისეთი სუნია, რომ პირდაპირ... ყარს!

**მეფე** *(ხარხარებს)* - მინისტრებმა კიდევ - არაო!

**მასხარა** - მინისტრები სულ ცრუობენ, ყოველთვის და სულ!

**მეფე** *(მიურითმავს)* - მინისტრები არ ცრუობენ, არა, არა სულ!

*შემორბის ბიჭი, მაგიდიდან ნამცხვარს იღებს და ჭამს.*

**ბიჭი** *(მეფეს)* - მამი, მოდი დახუჭობანა ვითამაშოთ! *(ძვრება მაგიდის ქვეშ)*

**მეფე** - თამაშისთვის არ მცალია! მნიშვნელოვან სახელმწიფოებრივ თათბირს ვატარებ!

**მასხარა** - მე გეთამაშები! *(მიძვრება მაგიდის ქვეშ)*

*მთელი მომდევნო საუბარი მათი თამაშის და ხმაურის ფონზე მიდის.*

**მეფე** - ნუ მივაქცევთ ყურადღებას! მიირთვით, თან გავაგრძელოთ! მაშ... პრემიერ-მინისტრი არ გვესწრება... ვერც გავარკვიეთ, სად დაიკარგა... სურსათის საკითხი განვიხილეთ... სამხედროების მოხსენება მოვისმინეთ... სპორტის სუსტი მხარეები მიმოვიხილეთ... რაღა დაგვრჩა? ჰო! კულტურა! *(კულტურის მინისტრს)* აბა, რა ხდება? მიდის მასხარაობა, ტლინკაობა, გიჟპოეტობა?

**კულტურის მინისტრი** - უფრო ჩივილი და წუწუნი, თქვენო უდიდებულესობავ!

**მეფე** *(გაოცდება)* - რაო, რა გვინდაო? რითი ვართ უკმაყოფილოებიო? რას ვითხოვთო?

**კულტურის მინისტრი** - რასაც ყოველთვის, თქვენო უდიდებულესობავ!

**მეფე** - მაინც რას? *(ყვირის)* რას-მეთქი, გეკითხები!

**კულტურის მინისტრი** - შემოქმედებით თავისუფლებას ითხოვენ.

*პაუზა*

**თავდაცვის მინისტრი** - დედა უნდა უტირო! გავუშვათ ფრონტის წინა ხაზზე... იფორთხიალონ ტყე-ღრესა და ჭაობებში!

**კულტურის მინისტრი** - ნეტავ, რისი თავი აქვთ - ძლივს უდგათ სული!

**სურსათის მინისტრი** - მაშინ, სოკო ვაკრეფინოთ!

**კულტურის მინისტრი** - რას ლაპარაკობ, რომელია საღი სოკოს შხამიანისგან გამომრჩევი! სამიდან ორი ბრუციანია!

**სპორტის მინისტრი** - ბირთვი ვაკვრევინოთ ან ბატუტზე ვახტუნაოთ!

**მეფე** *(აყვირდება)* - მე ხომ ვბრძანე, სიტყვა „თავისუფლება“ აღარ გავიგო-მეთქი, ხომ ავკრძალე მაგ სიტყვის გამოყენება! მაგ სიტყვის გაგონება მზარავს, ბრაზი მახრჩობს!..

**მასხარა** *(მაგიდის ქვეშიდან გამოხტება)* - მამილო! შენ ბრაზი კი არა, სუნი გახრჩობს!

**მეფე** - ჰო, ყარს!

**მასხარა** - ჰოდა, მე ვიცი, რაც ყარს!

**მეფე** - მერე, გააგებინე სხვებსაც, რა ყარს! მიდი, მიდი! რაღას უცდი, შტერო!

*მასხარა სუფრას ჩამოგლეჯს მაგიდიდან, ჭურჭელი ძირს იყრება და იმსხვრევა. სუფრის ქვეშ მაგიდის ნაცვლად ფეხებზე შემდგარი კუბოა.*

**მეფე** - ბავშვი მოაცილეთ აქაურობას! *(მასხარას)* მიდი, ახადე!

*კუბოში ძვირფას ტანსაცმელში გამოწყობილი პრემიერ-მინისტრის გვამია, უკვე ნახევრად გახრწნილი და გამწვანებული.*

**მეფე** - აგერ არ ყოფილა ჩვენი პრემიერ-მინისტრი! ხომ ვამბობდი, არასდროს იგვიანებს-მეთქი! მოწესრიგებული ადამიანია-მეთქი... თუმცა... მხოლოდ ეს არ ყოფილა საკმარისი! არც მთავარი არ ყოფილა! ადამიანი თურმე ფუჭდება და ყროლდება! *(პრემიერ მინისტრის გვამს ჩაჰყვირის ყურში)* მაგრამ პრემიერ-მინისტრი არ უნდა ფუჭდებოდეს! პრემიერ-მინისტრი არ უნდა ყარდეს! თორემ იგი აყროლებულ გვამად გადაიქცევა! ყველასთვის გასაგებია?

**მასხარა** - მამილო! ორპირი ხომ არ გავაკეთო?

**მეფე** *(მინისტრებს)* - აბა, გახურდა ცეკვა! წავიდააა! *(დაცხებს ტაშს. მინისტრები კუბოს გარშემო იწყებენ ცეკვას. მასხარა ნაღვლიანი სახით ადევნებს თვალს).*

**სურათი მეორე**

*სცენაზე უზარმაზარი აბაზანა დგას. მიდი-მოდიან მხევლები, დოქებით ცხელ წყალს ეზიდებიან, ზეწრებს დაატარებენ, ნელსულნელებას აკმევენ... მინისტრები შიშველ მეფეს ხელით შემოიყვანენ მიცვალებულივით, აბაზანაში აწვენენ და მოწიწებით განზე გადგებიან.*

*პაუზა*

*მხოლოდ წყლის რაკრაკი ისმის. მეფე გაუნძრევლად წევს. თითის წვერებზე შემოდის მუსიკოსი და კულტურის მინისტრის ნიშანზე იწყებს ფლეიტაზე დაკვრას. მეფე მუსიკოსს წყალს შეაშხეფებს. მუსიკოსი უკანმოუხედავად გარბის.*

*პაუზა*

*ერთ-ერთი მხევალი შიშვლდება და აბაზანაში უწვება მეფეს. მეფე ისე, რომ ზედაც არ შეხედავს, სველ ღრუბელს („ხრალს“) მისცხებს. მხევალი ამოხტება აბაზანიდან და გარბის.*

*პაუზა*

*ხოხვით შემოდის მასხარა, თავით ღვინით სავსე თასს მოაჩოჩებს იატაკზე. აბაზანასთან მიხოხდება და მეფეს თასს აწვდის. მეფე ხარბად სვამს ღვინოს. მერე ხმამაღლა აბოყინებს და უცებ აბაზანის კიდეს გადმოეკიდება - თითქოს გული ერევა.*

**მსახური** *(ძალიან ხმამაღლა)* - მისი უდიდებულესობა, დედოფალი!

*დედოფალი სწრაფი ნაბიჯით შემოდის, აბაზანასთან მიდის და დაცინვით უყურებს მეფეს.*

**დედოფალი** - განა თქვენს ღირსებას ასეთი ქცევა შეჰფერის?

*დიდებულები დემონსტრაციულად იფარებენ ყურებზე ხელებს. მეფე აბოყინებს.*

**დედოფალი** - თქვენი ქცევა საყოველთაო დაცინვისა და განქიქების საბაბს აძლევს არა მარტო ჩვენს ავისმოსურნეებს აღმოსავლეთით, არამედ დასავლეთელ მოკავშირეებსაც! *(მეფე აბოყინებს)* თუმცა ახლა ეს არაა მთავარი: ჩემთვის სულ ერთია, ვისთან ომობთ, ვის ებრძვით... მე არ ვერევი იმაში, ვის სასტიკად სჯით და ვის წყალობით ავსებთ! მე ერთი რამ მაღელვებს მხოლოდ და, როგორც თქვენს მეუღლეს, მაქვს უფლება ვილაპარაკო ამაზე - ეს ეხება ჩვენს პირად ცხოვრებას! აუტანელია თქვენი აღვირახსნილობა - ეს გაუთავებელი ლოთობა, ორგიები...

**მეფე** - წადი, შენი ჩათლახი ...

**დედოფალი** *(გაოგნდება)* - რა?

**მეფე** - შენი ბებერი ჩათლახი...

**დედოფალი** - როგორ მაკადრეთ... ამდენი მსახურის... მინისტრების თვალწინ...

**მეფე** - თორემ ვინმემ არ იცის შენი ბოზობის ამბავი...

**დედოფალი** - და მე, დიადი საიმპერატორო დინასტიის მემკვიდრეს მეუბნება ამას ჩემი წყალობით ტახტზე ურცხვად აფორთხებული უნიფხვო არარაობა?

**მეფე** *(დუნედ)* - მე ხალხის წიაღიდან ვარ, ხალხმა ამირჩია, ნდობა გამომიცხადა, იმიტომ, რომ მათი ჭირ-ვარამი გულთან ახლოს მიმაქვს, მათი მესმის... მე ხალხმა მაკურთხა მეფედ!

**დედოფალი** - თქვენ მოატყუეთ თქვენი ხალხი! ყველა, ყველა მოატყუეთ!

**მასხარა** *(აბაზანის ქვეშიდან)* - კი არ მოატყუა, გა-ა-ცუ-ცუ-რა-კა! ისე, ტყუილის თქმასაც მოხერხება უნდაო! - ნათქვამია.

*მეფე ხარხარებს და მასხარას სველ ღრუბელს ურტყამს.*

**მეფე** - მოვატყუე .. *(დედოფალს)* ერთი შენ მოგატყუე კიდე...

**დედოფალი** - აბა რა ჰქენით, მწარედ მომატყუეთ! ოსტატურად გამომიყენეთ, იმისთვის, რომ ტახტზე ამძვრალიყავით... არასდროს გყვარებივართ...

**მასხარა** - “აღმოსავლეთით არის იგი მზე-ჯულიეტა. ამოდი მზეო, დააბნელე მოშურნე მთვარე, ისედაც მკრთალი და სნეული მწუხარებისგან“...

*მეფე ხარხარებს, მასხარას ღრუბელს ურტყამს. დედოფალი ტირის. მეფე უცებ დასერიოზულდება.*

**მეფე** - შენით მოფორთხდი და ლოგინში ჩამიგორდი მე, უბრალო კაპრალს, როცა მიხვდი, რომ მამაშენ-მეფეს დაერხა! როცა მიხვდი, ვის მხარეს იყო ძალა! შენ იძალავე ჩემზე... მაცდუნე! გეშინოდა, სასახლიდან არ გამეყარეთ დედიან-ბუდიანად!...

**დედოფალი** - სიცრუეა ეს ყველაფერი!

**მეფე** - კიდევ უფრო იმის გეშინოდა, შენს დას - ისიც არანაკლები ჩათლახი - არ დაესწრო შენთვის... ერთმანეთს ეჯიბრებოდით, ვინ პირველი დამახტებოდა... შენ უბრალოდ შენი გრძელი ფეხების წყალობით დაასწარი...

**დედოფალი** - ტყუილია! მე მიყვარდა ჩემი და!

**მეფე** - გიყვარდა არა!... მაშინ რატომ არაფერი თქვი, როცა ჩემი გვარდიის მთვრალ ჯარისკაცებს ვაბურთავებინე გემოზე? ამოგეღო ხმა, იქნებ ასეთი ტრაგიკული ხვედრი არ რგებოდა... *(მხევალს)* გაგრილდა წყალი...

*მხევალი ცხელი წყლით უახლოვდება აბაზანას. მეფე უკანალზე შემოხვევს ხელებს. დიდებულები ახლა თვალებს ხუჭავენ დემონსტრაციულად. დედოფალი ნაღვლიანად ადევნებს თვალს.*

**მეფე** *(ვნებიანად ეფერება მხევალს)* - სიყვარული - გრძნობათა შორის უძლიერესი... სუფთა, ნაზი, მთრთოლვარე... ნეტარების მწვერვალზე აჰყავს ადამიანი და რას არ აკეთებინებს: პოეტები ლექსებს წერენ, მხედართმთავრები ახალ-ახალ მიწებს იპყრობენ... სიყვარული ეს ის გრძნობაა... რაც ძირითადად განასხვავებს ადამიანს ცხოველისგან!

**დედოფალი:** ეს გათახსირებული!..

*მეფე ახარხარდება, მხევალს უკანალზე მისცხებს და გააგდებს. აქვითინებული დედოფალი გადის. მეფე აბაზანაში გაიშოტება და ჭერს გაუშტერებს თვალს.*

**მეფე** - ე, სად დაიკარგე?

**მასხარა** *(აბაზანის ქვეშიდან)* - რა იყო, მოიწყინე?

**მეფე** - ღვინო დამისხი!

*მასხარა შეუვსებს სასმისს.*

**მეფე** - მომბეზრდა ყველაფერი!

**მასხარა** - ქალი ხომ არ გინდა?

*მეფე დუმს. ცეკვით შემოდიან შიშველი მხევლები.*

**მეფე** - მომწყდით თავიდან, ჩათლახებო!

*მხევლები გადიან. სიჩუმეა.*

**მეფე** - სიკვდილით ხომ არ დამესაჯა ვინმე, ა?

*დიდგვაროვნებს იმწამსვე უბრუნდებათ სმენა და მხედველობა, შეშინებულები გადახედავენ ერთმანეთს.*

**მასხარა** - არ მოგბეზრდა? აღარ გართობს უკვე ეგ...

**მეფე** - აბა რა გავაკეთო?

**მასხარა** - იქნებ შექსპირი წაგეკითხა! მაგარი რამეა - „მეფე ლირი“.

**მეფე** - ამ ბებერი შექსპირის ძველისძველი ოპუსები ამოვიდა ყელში! როგორ შეიძლება მაგას ესმოდეს ხალხზე ზრუნვით გათანგული მმართველების? მე ჩემი თანამედროვე შექსპირი მჭირდება, რომელსაც ჩემს სინამდვილეში ჩავახედებ და ისიც ამ სინამდვილეს ჭეშმარიტ პოეზიად გარდაქმნის! კულტურის მინისტრო! სად არიან მეთქი ჩვენი, საკუთარი, თანამედროვე შექსპირები?

**კულტურის მინისტრი** - თანამედროვე ჰეროიკულ-პატრიოტული და პათეტიკური პოეზია თქვენი წყალობით მნიშვნელოვან წინსვლას განიცდის, თქვენო უდიდებულესობავ!

**მეფე** - რა იდიოტია!.. ხალხი ვის უსმენს?

**კულტურის მინისტრი** - თქვენ, თქვენო უდიდებულესობავ!..

**მეფე** - რომელ პოეტებს-მეთქი...

**კულტურის მინისტრი** - სპეციალური კომისიის მიერ ნებადართულს...

**მეფე** - ვინც ნებართვა ვერ მიიღო, სად არის?

**თავდაცვის მინისტრი** - ასეთები იბრძვიან ტყე-ღრეში და ჭაობებში, თქვენო უდიდებულესობავ...

**მეფე** - როგორ?

**თავდაცვის მინისტრი** - თავგანწირვით! ვაჯილდოებთ კიდეც, მესამე ხარისხის ორდენით მამაცობისთვის სიკვდილის შემდეგ.

**მეფე** - რა, ყველა დაიღუპა?

**კულტურის მინისტრი** - თითქმის, თქვენო უდიდებულესობავ...

**მეფე** - თითქმის, ანუ...

**კულტურის მინისტრი** - ერთი დარჩა.

**მეფე** - ვინაა?

**სპორტის მინისტრი** - გუშინ ავიყვანეთ სწორედ სტადიონზე... დამწყებ ათლეტებს აკრძალულ ლექსებს უკითხავდა, რითაც ხელს უშლიდა ვარჯიშის პროცესის მიმდინარეობას და უარყოფით გავლენას ახდენდა სპორტული წარმატებების ზრდაზე!

**მეფე** - რაზეა ლექსები, თავისუფლებაზე?

**კულტურის მინისტრი** - სიყვარულზე.

**მეფე** - სამშობლოს?

**კულტურის მინისტრი** - ქალის.

**მასხარა** *(აბაზანის ქვეშიდან)* - ბოზი ქალის!

*მეფე მასხარას დააჩერდება.*

**მეფე** - აქ მომიყვანეთ ეგ პოეტი! *(მინისტრებს)* თქვენ მომწყდით თავიდან! *(მასხარას)* შემივსე სასმისი! ღვინო დამისხი-მეთქი, ბრიყვო! (მასხარა შევსებულ სასმისს აწვდის. მეფე ნელ-ნელა ჩაღვრის ღვინოს აბაზანაში) ნახე, რა ლამაზია!

**მასხარა** - ჰო! თითქოს ვენები გადაიჭრა ვიღაცამ...

**მეფე** *(ფიქრიანად)* - რაო, შენც ფიქრობ ხოლმე სიკვდილზე, შტერო?

**მასხარა** - ახლა კიდევ მაგაზე ვიფიქრო... რა, ამცდება, თუ რა?

**მეფე** - ალბათ საშინელებაა სიკვდილი, არა?

**მასხარა** - სიცოცხლე უფრო საშინელი მგონია, მამილო!

**მეფე** - მიდი, იღადავე...

**მასხარა** - რაზე, სიკვდილზე? სად შემიძლი მაგდენი! იქით გააღდავებს ვისაც გინდა!

**მეფე** - აღარ ვიცი რა გავაკეთო...

**მასხარა** - და ქალი ხომ არ...

**მეფე** - მოკეტე!

*დაცვას ცემისაგან დალურჯებული ახალგაზრდა, ლამაზი ჭაბუკი შემოჰყავს და მეფის წინ აჩოქებს.*

**მეფე** *(აკვირდება)* - წამოდექი! ვიცი, არ გიყვართ პოეტებს ხელისუფალთა წინაშე ქედის მოდრეკა! *(პოეტი წამოდგება)* დალევ? ან რას გეკითხები, ასეთ ღვინოს დალევ, აბა რას იზამ!

**პოეტი** - ღვინოს არ ვსვამ.

**მეფე** - პოეტებს უყვართ ღვინო და ქალები!

**პოეტი** - არ მიყვარს ღვინო!

**მეფე** - ქალები?

**პოეტი** - ქალი.

**მეფე** - მაგარი ქალია?

**პოეტი** - ქალია.

**მეფე** - როგორ, არ წოლილხარ მასთან?

**პოეტი** - რომ გიყვარდეს, აუცილებელი არაა, ფლობდე ქალს.

**მეფე** *(იცინის)* - ქალთან არასდროს წოლილხარ? დაუჯერებელია! რამდენი წლის ხარ?

**პოეტი** - პოეტებს ასაკი არ აქვთ!

**მეფე** - მერედა, ვინ გითხრა, რომ პოეტი ხარ? ხალხმა? ხალხი ხშირად ცდება, არ დაუჯერო!

**პოეტი** - მე მარადიულობასთან შემიძლია საუბარი...

**მეფე** - მარადიულობის გჯერა?

**პოეტი** - მჯერა.

*სიჩუმე*

**მეფე** - მეც მასწავლე მასთან ლაპარაკი!

**პოეტი** - ის თვითონ ირჩევს თანამოსაუბრეს...

**მეფე** - და შენ რა ნიშნით ამოგარჩია?

**პოეტი** - აბა, რა ვიცი... შეიძლება, უბრალოდ გამიმართლა! თუმცა, ვფიქრობ, მას ყველა ეზიარება, ვისაც სიყვარული შეუძლია!

*სიჩუმე*

**მეფე** - მე რა, სიყვარულის უნარი არ მაქვს?

**პოეტი** - მე ამას ვერც უარვყოფ და ვერც დავადასტურებ, თქვენო უდიდებულესობავ!

**მასხარა** - სამაგიეროდ, სახელმწიფოში ნებისმიერი ბოზი დაადასტურებს მაგას!

**მეფე** - რა ხდება, როცა გიყვარს, ამიხსენი, გამაგებინე...

**პოეტი** - შეგიძლია უყოყმანოდ გასცე ყველაფერი და სანაცვლოდ არაფერი მოითხოვო!

**მასხარა** - შენც ეგრე არ იხარჯები ბოლომდე ბოზებში?!

**მეფე** - რა გიყვარს შენს ქალში?

**პოეტი** - რა უყვართ ყვავილებში, გაზაფხულში, მზეში...

**მეფე** - ვინაა?

**პოეტი** - მშვენიერებაა!

**მეფე** - ასაკი?

**პოეტი** - არ აქვს ასაკი!

**მეფე** - გათხოვილია?

**პოეტი** - არ მაინტერესებს...

**მეფე** - შვილები ჰყავს?

**პოეტი** - ეგ ჩემთვის სულ ერთია...

**მეფე** - რა ჰქვია?

**პოეტი** - არაჩვეულებრივი სახელი აქვს - ქალი ჰქვია!

*სიჩუმე*

**მასხარა** - მაგარ დროს კი ატარებ, მამილო, შენმა მზემ!

**მეფე** - სტადიონზე რა ჯანდაბა გინდოდა? ძალიან გაიგებდნენ კუნთმაგარი ბრიყვები შენი გრძნობების სიღრმეს!

**პოეტი** - მე ყელამდე ვარ სავსე სიყვარულით, ქვეყნად კი იმდენი ადამიანია, ვინც არ იცის ეს გრძნობა! მე მინდა ყველას გავუზიარო ჩემი სიყვარული... ეს მარადიულობასთნ ზიარებაა... ნამდვილი სიყვარული ამოუწურავია, როგორც მარადიულობა!

**მეფე** - და ამისთვის არღვევ კანონს?

**პოეტი** - სიყვარული კანონზე მაღლა დგას!

**მეფე** - კანონებს მეფე იღებს - უზენაესი ხელისუფალი! რაო, რატომ გაჩუმდი? ჩაგივარდა ენა?

**პოეტი** - სიყვარულია უზენაესი!

*მეფე განმგმირავ მზერას არ აშორებს პოეტს.*

**მასხარა** - წაგვიკითხოს ლექსები, გავიგოთ, ერთი, რა შეუძლია!

**მეფე** - მე არ მიყვარს ლექსები!

**მასხარა** - აბა, რამე გააკეთოს, იცეკვოს, ან იმღეროს... გაგვართოს რა!

**მეფე** *(პოეტს)* - რა ჰქვია-მეთქი შენს ქალს?

**პოეტი** - ქალი...

**მეფე** - სახელი-მეთქი, სახელი რა ჰქვია! *(დაცვას)* გაათრიეთ აქედან! გაიგეთ სახელი, როგორც გინდათ და აქ მომგვარეთ ის დედაკაცი!

*დაცვას პოეტი გაჰყავს. სიჩუმეა.*

**მეფე** - იქნებ მოიფიქროს ვინმემ და ცხელი წყალი ჩამიმატოს, გავიყინე, იდიოტებო!

*შემოცვივდებიან დიდგვაროვნები და მსახურები ტოლჩებით, აბაზანაში ცხელ წყალს ასხამენ.*

**მეფე** - გეყოფათ, დავიფუფქე! კრეტინებო! ყველას ფეხებზე გკიდივართ!

**დიდგვაროვნები** *(ერთმანეთს არ აცდიან)* - რას ბრძანებთ, თქვენო უდიდებულესობავ... ჩვენ სულ თქვენს სამსახურში... დღე და ღამე... გვიბრძანე მხოლოდ... თქვენი გულისთვის...

**მეფე** - არავის გადარდებთ, რომ ვკვდებოდე, თითს არ გაანძრევს არავინ... *(უცებ გულზე იტაცებს ხელს)* ღმერთო... ვაიმე... გული... გული... ვკვდები... *(გადმოეკიდება აბაზანის კიდეზე)*

*სიჩუმე. ყველა გახევებული დგას.*

**მეფე** *(სწრაფად ასწევს თავს)* - აი, ხომ ვამბობდი! თითის გამნძრევი არავინაა...

**მასხარა** - ღვინო დაგისხა?.. ან ქალი ხომ არ...

**მეფე** - მომწყდი თვიდან, ბრიყვო! წყნარად ვერ მოვმკვდარვარ ჩემთვის!

**მასხარა** - რა დროს სიკვდილია! ადრეა ჯერ...

**დიდგვაროვნები** - რას ბრძანებთ, თქვენო უდიდებულესობავ... თქვენ მარადიული ხართ...

**მეფე** - ბევრი იცით თქვენ მარადიულობაზე!

**მასხარა** - ექიმი არ გამოვიძახო?

*პაუზა*

**მეფე** - მღვდელი გამოიძახე! აღსარებას ჩავაბარებ და მოვკვდები! აი, ეგრე, ავდგები და მოვკვდები!

*ხვნეშით ამოდის აბაზანიდან, ჯდება ტახტზე. მსახურები ამშრალებენ, ნელსაცხებელს აზელენ. დიდგვაროვნები რაღაცას თათბირობენ. მერე მათ გამოეყოფა კულტურის მინისტრი, თითის წვერებზე მიდის მეფესთან.*

**კულტურის მინისტრი** - რომელი აღმსარებლობის მსახური მოგგვაროთ, თქვენო უდიდებულესობავ?

**მეფე** - რაო?

**კულტურის მინისტრი** *(დაბნეული)* - რომელი მღვდელი მოვიწვიოთ - ქრისტიანი, იუდეველი თუ ბუდისტი? *(მეფე უაზროდ გაჰყურებს სივრცეს. მინისტრი უფრო დაიბნევა და აღელდება)* ან იქნებ... რომელიმე ახალმოდური რელიგიის მსახური გნებავთ?

**მეფე** - მწირი ცოცხალია?

**კულტურის მინისტრი** - რომელი მწირი?

**მეფე** - მოხეტიალე მწირი!

**კულტურის მინისტრი** - მიჭირს მაგ კითხვაზე პასუხი... ეგ ჩემს უწყებაში არ შედის...

**თავდაცვის მინისტრი** - ცოცხალია, თქვენო უდიდებულესობავ! როგორც გვიბრძანეთ, ზიანი არ მიგვიყენებია, მხოლოდ ბორკილები დავადეთ და დილეგში მოვათავსეთ!

**მეფე** - როდის იყო, მე ვინმესთვის ზიანის მიყენების ბრძანებას გავცემდი! ან სიკვდილთ დასჯის... მაგრამ ადამიანები რატომღაც ქრებიან ხანდახან   
უგზო-უკვლოდ... ასე ერთი მეორის მიყოლებით... წარმოიდგინეთ, ბორკილდადებულებიც კი...

**მასხარა** - ადამიანი, მამილო, საზოგადოდ უცნაური ვინმეა: არის, არის...მერე უცებ ბუჰ... და აღარ არის... და თან მიზეზსაც ვერ გაიგებ!

**მეფე** *(სერიოზულად)* - უნდა გავიცინოთ?

**მასხარა** - ვერ ვიხუმრე?

**მეფე** - უფ, მაგრად! გავსკდი სიცილით!.. *(დიდგვაროვნებს)* მომგვარეთ მწირი!

*დარბაზში ბიჭი შემოვარდება ქაღალდის ფურცლით ხელში.*

**ბიჭი -** მამი, გემი გამიკეთე, რა!

**მეფე** - *(დაღლილი)* დედას უთხარი...

**ბიჭი** - დედა ტირის თავის ოთხში!

**მასხარა** - აგერ არ ვარ ქაღალდის გემების საუკეთსო ოსტატი! მოდი, ფრეგატს გაგიკეთებ, რომლითაც მამაშენმა ამერიკა აღმოაჩინა!

**ბიჭი** - ამერიკა მამაჩემმა კი არა, კოლუმბმა აღმოაჩინა, თანაც კარაველით, და არა ფრეგატით!

**მასხარა** *(გემს აკეთებს ქაღალდისგან)* - ეს ისტორიის პროფანაციაა! ამერიკა მამაშენმა აღმოაჩინა! საერთოდ, მამაშენს უყვარს შიგადაშიგ ამერიკის აღმოჩენა... აი, დღესაც კიდევ ერთხელ აღმოჩენა აქვს გადაწყვეტილი... და ჩვენც მივეხმარებით... ყველაზე მაგარ ფრეგატს გავუკეთებთ! ნახე, მზადაა... მიდი, ჩაუშვი წყალში!

*ბიჭი აპირებს ქაღალდის გემი აბაზანაში ჩაუშვას, მაგრამ შეკრთება.*

**ბიჭი** - წყალი რატომაა წითელი?

**მასხარა** *(იდუმალი ხმით)* - არასდროს გსმენია? ამერიკის ნაპირებთან მდებარეობს ყველაზე იდუმალი, ყველაზე შეუცნობელი ზღვა - სარგასოს ზღვა! სისხლისფერწყლიანი!

*დაცვას შემოჰყავს ბორკილებდადებული მწირი.*

**მეფე** - არავის მოსვლია, ხომ, აზრად, ბორკილები აეყარა მისთვის... ჟღარაჟღურით უნდა შემოგეყვანათ აქ მაინცდამაინც! *(დაცვა სასწრაფოდ ხსნის მწირს ბორკილებს)* გამარჯობა!

**მწირი** - მოგესალმებით, თქვენო უდიდებულესობავ!

**მეფე** - მოიცა, რა ოფიციალურად მომმართავ! გვერდიგვერდ ვიბრძოდით, ერთად ვჭამდით ჯარისკაცულ სალაფავს, ერთად ვსვამდით... ტილებიც კი საერთო გვყავდა... ბოზებზე აღარაფერს ვამბობ...

**მწირი** - ბევრმა წყალმა ჩაიარა მას შემდეგ... მე გამუდმებით ვლოცულობ და ღმერთს პატიებას შევთხოვ...

**მეფე** - რამდენი გაგვისტუმრებია საიქიოს ერთად... დაუნდობლად ვუფატრავდით მუცლებს, გახსოვს? - ქალებს, მოხუცებს, ბავშვებს...

**მასხარა** *(ბიჭს ართობს)* - როგორ მიჰქრის ჩვენი გემი ზღვის ტალღებზე... მიდი, შეუბერე, შეუბერე... ამერიკა გველის - ამქვეყნად ყველაზე მაგარი მიწა!

**მწირი** - მე ვლოცულობ... მუხლმოდრეკილი ვლოცულობ...

**მეფე** - გახსოვს? დაუნდობლად ვანადგურებდით ყველაფერს, რაც გზაზე გადაგვეღობებოდა: სახლებს, ეკლესიებს, ხიდებს...

**მწირი** - დღედაღამ ვლოცულობ...

**მეფე** - გგონია, ღმერთს რომ პატიებას შესთხოვ, შენი წარსული შეიცვლება? წარსული ერთია და უცვლელი!

**მწირი** - წარსული არ იცვლება, მაგრამ ადამიანი შეიძლება შეიცვალოს!

**მეფე** - მომისმინე! გაიხსენე - იქ, იმ აშმორებულ სანგარში ერთნაირად ვფიქრობდით და ვოცნებობდით. ერთნაირად გვეზიზღებოდა გამოტვინებული მეფე და ერთნაირად ვაგინებდით უვიც გენერლებს! ერთად ვიყინებოდით ფარღალალა კარავში, დამპალი კომბოსტოთი ვიყორავდით მუცლებს და ერთად ვწყევლიდით ჩვენი გაჩენის დღეს იმ მათხოვარ ქვეყანაში, რომლისთვისაც ქვის ხანის იარაღით ხელში ვიბრძოდით. ჩვენ ერთნაირად გვშურდა უახლესი ტექნიკით შეიარაღებული მტრის ჯარისკაცების, რომლებსაც არაფერი აკლდათ - ტყვია-წამალიც საკმარისი ჰქონდათ, საჭმელ-სასმელიც, მაძღარი ცხენებიც და მარკიტანტი ქალებიც კი... გულზე ვსკდებოდით, როცა ბრძოლებს შორის შესვენებისას ნიავს მათი სანგრებიდან შემწვარ-მოხრაკული საჭმლის სუნი მოჰქონდა, გვესმოდა მათი ხალისიანი სიმღერა... მაგრამ ყველაზე მეტად იმის გვშურდა, რომ მათ ზურგს უკან ისეთი სამშობლო იყო, რომლის სიყვარულიც შეიძლებოდა!

**მწირი** - სამშობლო ყველანაირი უნდა გიყვარდეს!

**მეფე** - შენ ადრე მასე არ ფიქრობდი!

**მწირი** - მას მერე მუხლმოდრეკილი ვლოცულობ...

**მეფე** - მაშინ ჩვენ ამ ქვეყნის ხერხემალში გადამტვრევა და თავდაყირა ამოტრიალება გვინდოდა! გამოთაყვანებული მეფის ეშაფოტზე გასტუმრება, მისი ქონების დათრევა და ჯარისკაცებისთვის განაწილება გვქონდა მიზნად! შენ შენი არაჩვეულებრივი ორატორული ნიჭით ისე ნათლად განმარტავდი ჩვენს იდეებს, ისეთ ზიზღს უღვივებდი ჯარისკაცებს, მე მხოლოდ ერთი „ვაშას“ დაძახებაღა მჭირდებოდა და მიმართულების ჩვენება აგზნებული ბრბოსთვის!..

**მწირი** - მე ძალიან ვნანობ...

**მეფე** - შენ ჩემს გვერდით უნდა იჯდე სამეფო ტახტზე...

**მწირი** - მადლობა ღმერთს, რომ ეს ასე არაა...

**მეფე** - შეიძლება, შენ ჩემს ადგილასაც კი ყოფილიყავი...

**მწირი** - ეგ არ მოხდებოდა!

**მეფე** - მოხდებოდა, რომ არა... შენ სწორედ ეს გინდოდა!

**მწირი** - მე მხოლოდ ერთი რამე მინდოდა ქვეყანაზე - სამართლიანობა!

**მეფე** - ტყუი! შენ ეს ადგილი გინდოდა, ჩემი ადგილი, მაგრამ ვერ გაქაჩე, სამაგისო ტრაკი არ გქონდა და იმიტომ! როცა შენი მოწოდებების დრო დამთავრდა და ჩემი გადამწყვეტი მოქმედების დრო დადგა, ადექი და... დაითესე!

**მწირი** - მე განზე მაშინ გავდექი, როცა დავინახე, რა უქნეს ჯარისკაცებმა სამეფო ოჯახს!

**მეფე** - რას იზამ! ყველა უსუსური დინასტიის ბოლო ეგაა!

**მწირი** - ასე მოსისხლე მტერს არ მოექცევა კაცი, არამცთუ თავისი ქვეყნის მეფეს!

**მეფე** - ჯარისკაცი ჯარისკაცია - სასტიკი და დაუნდობელი!

**მწირი** - ბარბაროსებივით იქცეოდნენ...

**მეფე** - ომმა აქცია ისინი ასეთებად...

მწირი - ჩვენ ხომ საყოველთო კეთილდღეობაზე ვოცნებობდით... ამისთვის ვიბრძოდით!

**მეფე** - იქნება, ყველაფერი იქნება ნელ-ნელა... ერთბაშად არ გამოდის! მთავარია, დამპალი დინასტია მოვიშორეთ და ხალხმა ის აირჩია, ვისაც ენდობა, ვინც მის გაჭირვებას და გულისტკივილს გაიზიარებს... ვინც მასზე იზრუნებს... ვინც ადრე თუ გვიან დაპირებულ კეთილდღეობას მოუტანს!.. რა, ეჭვი გეპარება? არ გჯერა? აი, ხალხს კი სჯერა! გესმის ხმაური? *(მსახურებს)* გააღეთ ფანჯრები! მესამე დღეა, ხალხი პრემიერ-მინისტრის გადადგომას ზეიმობს! თურმე ნუ იტყვი და... ჩინოვნიკებს სამჯერ გაუძვირებიათ არაყი, მე კი არაფერი ვიცოდი! როგორც კი ეს ამბავი ჩემს ყურამდე მოვიდა, ყველაფერი უმალვე მოვაგვარე! ახლა ყველაფერი რიგზეა! პრემიერ-მინისტრი აღარ არის, სამაგიეროდ არის არაყი - ყველასათვის ხელმისაწვდომ ფასად, ყელამდე! და ვინ გააკეთა ეს ყველაფერი - მე! ასე, რომ ხალხს ჩემი სჯერა! *(მიდის ფანჯარასთან და გადასძახებს)* ხომ გჯერათ ჩემი?

*გარედან გალეშილი ადამიანების სიმღერა და გაურკვეველი შეძახილები ისმის.*

**მწირი** - ეგ, ნდობა კი არა, შიშია!..

**მასხარა** *(ბიჭს)* - როცა მე და მამაშენი სარგასოს ზღვაში მივცურავდით, უზარმაზარი რვაფეხები დაგვესხნენ თავს... საშინელი საცეცებით ებღაუჭებოდნენ ჩვენს ფრეგატს.. უზარმაზარი წითელი მედუზები გემბანზე მოფორთხავდნენ და შხამიან ლორწოს ტოვებდნენ იქ... გემის ფსკერს გააფთრებით ეხეთქებოდა ჩაქუჩა-თევზი...

*მასხარას თხრობას შუშის მსხვრევის ხმა აწყვეტინებს. ვიღაცამ ფანჯრებს ქვები დაუშინა. მასხარა ბიჭს გადაეფარება, მხევლები კივიან, მსახურები დარბიან, დიდგვაროვნები მეფეს ჩამოეფარებიან.*

**მეფე** - მომშორდით, ლაჩრებო! თქვენი მეფე არასდროს იმალება სხვის ზურგს უკან! *(მხევლებს და მსახურებს)* აბა, მოკეტეთ ახლა! *(თავდაცვის მინისტრს)* დღესვე თუ არ იპოვით დამნაშავეს, მოგიწევთ ტყე-ღრესა და ჭაობებში გმირობის ჩადენა ორდენისთვის... სიკვდილის შემდეგ! *(მოუტრიალდება მწირს)* არაფერი ისე არ აძლიერებს რწმენას, როგორც შიში!

**მწირი** - ვისაც ჭეშმარიტად სწამს, მას არაფრის ეშინია!

**მეფე** - სიკვდილის ეშინია ყველას!

**მწირი** - სიკვდილის მხოლოდ ცოდვილთ ეშინიათ!

*მეფე დაჟინებით დააცქერდება მწირს, მერე აბაზანასთნ მიდის და ბიჭთან იწყებს თამაშს.*

**მეფე** - განა არ გაგიგია, მაწანწალობა რომ ავკრძალე?

**მწირი** - მე მაწანწალა არ ვარ, მწირი ვარ...

**მეფე** - რა განსხვავებაა?

**მწირი** - მაწანწალა უმიზნოდ დაძრწის, ხორციელ სიამოვნებას ეძებს... მწირი კი ჭეშმარიტების, სულიერი სრულყოფილების საძიებლად დაეხეტება...

**მეფე** - ლაპარაკით, იცოცხლე, ლამაზად ლაპარაკობ! და... რომ გაგათავისუფლო, რას გააკეთებ?

**მწირი** - გზას განვაგრძობ.

**მეფე** - თუნდაც სიკვდილი გელოდეს ამ გზაზე?

**მწირი** - თუნდაც.

**მეფე** - იმიტომ დაეხეტები, რომ სხვა არაფერი გაგაჩნია.

**მწირი** - არც მინდა! ამ გზის გარდა არაფერი მინდა!

**მასხარა** - ჩვენც ხომ არ წავსულიყავით სადმე, სახლემწიფო საქმეებისგან შორს... დაგვესვენა ცოტა... ა, მამილო?

**ბიჭი** - მოდი, ამერიკაში წავიდეთ! წავიდეთ რა, მამა!

**მასხარა** - მაგარია! ავიღოთ შვებულება, წავიდეთ და ხელახლა აღმოვაჩინო! სახელმწიფო კი დროებით ამან მართოს *(უთითებს მწირზე)*! დაშავებით ვერაფერს დააშავებს - ამას აიმ „გზის“ მეტი არაფერი აინტერესებს!

*მეფე მასხარას უყურებს.*

**მეფე** - გზა... გზა... არ არსებობს გზა, რომლიდანაც გადახვევა არ შეიძლებოდეს! *(მსახურებს)* ყველაზე ძვირფასი სამოსი, ყველაზე გემრიელი საჭმელები და ოქრო, ბევრი ოქრო!

*მსახურებს შემოაქვთ საჭმელ-სასმელი, ძვირფასი ტანსაცმელი. შემოსავენ მწირს, გაშლილ სუფრასთან მიჰყავთ. მეფე ოქროს მონეტებს პეშვებით აყრის...*

**მეფე** - დამიდექი გვერდით ისევე, როგორც წინათ... შენია ეს ყველაფერი, შენი!.. და დაივიწყე ის გზა...

**მწირი** - თქვენო უდიდებულესობავ! მე ჩემი არჩევანი გავაკეთე და ვერც მთელი მსოფლიოს ოქრო და ვერც ვერაფერი სხვა უარს ვერ მათქმევინებს ამ გზაზე!

**მეფე** - ვერც შიში?

**მწირი** - შიში უძლურია რწმენასთან!

*სიჩუმე*

*მეფე მასხარას უმზერს.*

**მეფე** - ბიჭი გაიყვანე!

*ბიჭი გაჰყავთ.*

**მეფე** *(დაცვას)* - თავი მოჰკვეთეთ! აქვე! ახლავე!

*დაცვა მწირს მაგიდაზე დაადებინებს თავს და მახვილს აღმართვს.*

**მეფე** - ბრიყვი ხარ, სულელი! ის არ არსებობს, გესმის? არ მოვა და არ გიშველის, იმიტომ, რომ არ არსებობს! უაზრობაა შენი რწმენა! ყველაფერი უაზრობაა! ჩიხში შეხვედი, ჩიხში! მოტრიალდი ისევ ჩემსკენ, გვერდით დამიდექი... ისე მაკლიხარ... ისე მჭირდები...

**მწირი** - მე არჩევანი უკვე გავაკეთე! დიდი ხანია!

**მეფე** - მშვიდობით... მაშინ!

*მეფე დაცვას ანიშნებს და ისიც მახვილით მაგიდაზე დადებულ საზამთროს გაჩეხავს.*

**მასხარა** *(ის-ისაა დარბაზში დაბრუნდა)* - ვაჰ! ამის დაჭრას ამხელა დანა რად უნდოდა?

**მეფე** *(საზამთროს ნაჭერს გაუწვდის მწირს)* - მიირთვი! უცხო ქვეყნის კენკრაა... “ წყლიან ნესვს“ ანუ „ყარფუზს“ ეძახიან. ხედავ? სისხლივით წითელი გული აქვს... ისე, გემოთი სიცოცხლესავით ტკბილია...

**მწირი** - არ მინდა.

**მეფე** - ნაყინი? მე ვგიჟდები ნაყინზე!

**მწირი** - არ მინდა.

**მეფე** - რა გინდა, აბა?

**მწირი** - ლოცვა. და ხეტიალი ჩემს გზაზე.

**მეფე** - კიდევ?

**მწირი** - სხვა სურვილები არ მაქვს.

**მეფე** - ფარისევლობ!.. და იცი, რატომ? იმიტომ რომ არსებობს სურვილები, რომელსაც ვერაფერს მოუხერხებ, იმდენად ძლიერია... შენზეც ძლიერია და შენს რწმენაზეც! მოიცა! *(მხევლებს)* აბა, უცეკვეთ ერთი! შიშვლებმა!

*მხევლები შიშვლდებიან და მწირის წინ ეროტიკულ ცეკვას იწყებენ. მწირი თავს ჩახრის, არ უყურებს.*

**მეფე** - თავი ასწიე, ასწიე-მეთქი!.. და უყურე!.. *(მსახურებს)* გახადეთ... გახადეთ... *(მსახურები მწირს აშიშვლებენ)* თვალები გაახილე!.. უყურე!.. *(მხევლებს)* ახლოს მიდით მასთან... ეგრე!.. გაეხახუნეთ!.. გაუღვიძეთ მისი უდიდებულესობა სურვილი!.. *(მწირი ხელებით იფარავს სასქესო ორგანოს)* ჰა-ჰაააა!!! რას გეუბნებოდი!.. ხედავ, ხედავ? ამას ვერ დაიმორჩილებ! ეს შენზე ძლიერია! შენს რწმენაზეც ძლიერია! წააგე!!! დამარცხდი!!! *(მხევლებს)* გაეთრიეთ აქედან!.. *(მწირს)* ერთი და იმავე ბოზებს ვჟიმავდით, ბოლო-ბოლო!..

**მასხარა** *(დაკვირვებით შეათვალიერებს მწირს)* - აშკარაა, მაგას შენზე უკეთ ახერხებდა!

*დაცვას ხელისკვრით შემოჰყავს ახალგაზრდა ქალი, დედაბერი და პატარა გოგონა.*

**თავდაცვის მინისტრი** - თქვენ რომ მოძებნა გვიბრძანეთ, ის ქალები გახლავთ...

**მეფე** - ქვასროლიები?

**თავდაცვის მინისტრი** - პოეტის ქალები.

**მეფე** - ქალიო და?.. ესენი... ვერაფერი გავიგე, მომგვარეთ აქ პოეტი!

**თვდაცვის მინისტრი** - სამწუხაროდ... შეუძლებელია... გარდაიცვალა... მოულოდნელად! *(მეფე მრისხანედ შეხედავს)* თქვენო უდიდებულესობავ, ვერაფერი ვათქმევინეთ... მხოლოდ სიკვდილის წინ ამოღერღა, მეფეს დედაბერი, ახალგაზრდა ქალი და პატარა გოგო მიჰგვარეთო.

**მეფე** - რისთვისო?

**თავდაცვის მინისტრი** - აი, მაგის თქმა ვეღარ მოასწრო...

**მასხარა** *(იცინის)* - მაგარი ხუმარა აღმოჩნდა ეს ჩვენი პოეტი! მე აზრადაც არ მომივიდოდა! ძალიან მაგარია! ეს მასხრობა მთელ მის პოეზიას გადაწონის!

**მეფე** - მეც გამაგებინე ეს „მასხრობა“...

**მასხარა** - მასხრობის ახსნა მასხრობას ბრიდავს!

*მწირი იცინის.*

**მეფე** - ამას რაღა აცინებს!... გამაგებინეთ! *(მწირი სიცილს უმატებს. მეფე აღრიალდება)* მორჩი ჭიხვინს!.. მეც გამაგებინეთ!..

*კარი ხმაურით იღება და შემორბის ატირებული ბიჭი.*

**ბიჭი** - მამა... დედა იქ... წევს... ისეთია, რაღაცნაირი... ცუდი... მკვდარია... სისხლშია სულ...

**მეფე** *(დიდგვაროვნებს)* - რა მოხდა?

**კულტურის მინისტრი** - მისმა უდიდებულესობამ ვენები გადაიხსნა...

**სურსათის მინისტრი** - ჩაიკეტა სააბაზანოში და...

**სპორტის მინისტრი** - ვეღარ მივუსწარით...

**მეფე** - ჩათლახი!.. ეგ ბებერი ბოზი...

*ბიჭი მასხარას მკლავებში ქვითინებს. მწირი ხმამაღლა იცინის.*

სურათი მესამე

*სატახტო დარბაზი. ტახტზე მეფე გადაწოლილა,ზანტად მიირთმევს ნაყინს. მის ფეხებთან მასხარა ზის. დარბაზის ცენტრში დაჩოქილან გაბაწრული მინისტრები. კედელთან დიდგვაროვნები მიყუჟულან. მოსამართლე განაჩენს კითხულობს.*

**მოსამართლე** - ამრიგად, გამოძიებამ დაადგინა მისი უდიდებულესობა დედოფლის სიკვდილის მიზეზი - თვითმკვლელობა, განპირობებული მძიმე დეპრესიული მდგომარეობით, რომელიც გამოიწვია მაღალი თანამდებობის პირთა ერთი ჯგუფის მიერ მათზე დაკისრებული ვალდებულებების არაკეთილსინდისიერად შესრულებამ. კერძოდ:

დიდგვაროვანთა ერთმა ჯგუფმა, უპასუხისმგებლოდ და გულგრილად მოეკიდა რა დედოფლის დაცვის, კვების, სამედიცინო მომსახურებისა და თავისუფალი დროის სწორი დაგეგმვის საკითხებს, შეგნებულად მიიყვანა იგი ღრმა დეპრესიულ მდგომარეობამდე და შედეგად - თვითმკვლელობამდე. ტრაგიკული შედეგიდან გამომდინარე, ამ ჯგუფის საქმიანობა კვალიფიცირდება, როგორც სახელმწიფო ღალატი, ჩადენილი დანაშაულებრივი ბანდის მიერ. ზემოთთქმულიდან გამომდინარე, ბრალდების მხარე მოითხოვს ამ ბანდის წევრების სიკვდილით დასჯას! თქვენს უდიდებულესობას ვთხოვთ განაჩენის დამტკიცებას!

**მეფე** *(ნაყინის ჭამით)* - ძალიან მძიმე მდგომარეობაში ვარ... ნებისმიერ სხვა სიტუაციაში, საკითხის ასე დასმისას უყოყმანოდ მოვაწერდი განაჩენს ხელს, მაგრამ ახლა... საქმე ჩემს ოჯახს ეხება: დაიღუპა ჩემი უსაყვარლესი მეუღლე, ნაადრევად დაობლდა ჩემი ერთადერთი, მცირეწლოვანი შვილი... მეორე მხრივ, ვინ არიან დამნაშავეები: ჩემი თნამებრძოლები, თანაგუნდელები... რომელთანაც მრავალწლიანი მეგობრობა მაკავშირებს... მეშინია, ძალიან მეშინია არაობიექტური ვიყო... *(პაუზა)* და რომ არ ჩამრიოთ, არ გამოვა?

**მოსამართლე** *(შეცბება)* - უთქვენოდ როგორ, თქვენო უდიდებულესობავ?.. ვერაფრით... აბა, რანაირად... თქვენ სახელმწიფოს უმაღლესი ხელისუფალი ბრძანდებით და კანონით...

**მეფე** *(აგრძელებს ნაყინის ჭამას)* - ...და კანონის გვერდის ავლით?

**მოსამართლე** - კანონი თქვენი მიღებულია...

**მეფე** - ჰოდა, მეც მანდა ვარ - ჩემსავე მიღებულ კანონს მევე რომ ავუარო გვერდი?

**მოსამართლე** - სასამართლოს არ აქვს ასეთი ცალსახა...

**მეფე** *(აწყვეტინებს)* - ერთი ეს მითხარი... ვინ არის უზენაესი ხელისუფალი ამ სახელმწიფოში?

**მოსამართლე** - თქვენს ზევით - არავინ!

**მეფე** - მაგრამ მე - ხალხის რჩეული ვარ!.. მაშასადამე, უზენაესი ხალხი ყოფილა!.. არ მეთანხმები?

**მოსამართლე** - როგორც ინებებთ, თქვენო უდიდებულესობავ!

**მეფე** - ვინებებ... რჩევას გეკითხები!

**მოსამართლე** - როგორც ბრძანებთ, თქვენო უდიდებულესობავ!

**მეფე** - მე!.. ისევ მე!.. ყოველთვის მე!.. ყველაფერი მე!.. გადი ხალხში, აზრი იკითხე და როგორც ხალხი გადაწყვეტს, ისე გააკეთე!

**მოსამართლე** - რეფერენდუმი ჩავატარო? საყოველთაო-სახალხო გამოკითხვა?

**მეფე** - ჰო! გადი აგერ, აივანზე და იკითხე!

**მასხარა** - ჰო, გადი, გადი! მანდ ხალხი სულ დგას! ხან პურს ითხოვს, ხან სანახაობას!

*მოსამართლე გადის აივანზე, მაგრამ მალევე ბრუნდება დაბნეული.*

**მოსამართლე** - იქ არავინ დგას, თქვენო უდიდებულესობავ!.

**მეფე** - ახლავე... *(ანიშნებს დიდგვაროვნებს. ისინი გადიან აივანზე და მონეტებს ყრიან ძირს. ისმის ხალხის ხმა, რომელიც თანდათან ძლიერდება)*

**მოსამართლე** *(აივნიდან)* - მოქალაქენო! საშინელი უბედურება დატრიალდა ჩვენს ქვეყანაში! მოღალატე მინისტრებისგან შემდგარმა ბანდამ ჩვენი უსაყვარლესი დედოფალი სიკვდილის პირამდე მიიყვანა! დაობლდა მცირეწლოვანი მემკვიდრე! ჩვენმა ხელმწიფემ უსაყვარლესი მეუღლე დაკარგა! ტრაგედიით შეძრწუნებულმა, მაგრამ მაინც სამართლიანობის გარანტმა, ჩვენმა ხელისუფალმა თქვენთან მომავლინა, რათა თქვენ გამოუტანოთ განაჩენი ნაძირლებს, რომლებმაც დედაბოძი გამოაცალეს ჩვენს სახელმწიფოს, სიცოცხლე მოუსწრაფეს მოსიყვარულე დედას, ერთგულ ცოლს, და, უბრალოდ, ქალს!

**მეფე** *(მასხარას)* - რა ჩაახვია, ხედავ? ლამაზად ლაპარაკობს!.. ინფორმაციის მინისტრად ხომ არ დავნიშნო, ა?

**მასხარა** - ჩემს ადგილზე რატომ არა? - პროფანაციის მინისტრად!

**მოსამართლე** *(აგრძელებს)* - ამ ჯგუფის ზნედაცემული, მლიქვნელი და თვალთმაქცი წევრები წლების მანძილზე ოსტატურად ირგებდნენ ქვეყნისათვის თავდადებული, ერთგული და პატიოსანი ადამიანის ნიღაბს, მაგრამ ხელსაყრელი მომენტის დადგომისთანავე უღალატეს ჩვენს სამშობლოს, ჩვენს მეფეს!

**მეფე** - არ ვაფასებდი ამ კაცს სათნადოდ... მაგარია, მაგარი!

**მოსამართლე** - ხალხო, თქვით! განა შეიძლება დავინდოთ ეს ზნედაცემული ადამიანები, რომლებმაც ზურგში ჩასცეს მახვილი ჩვენს ხელმწიფეს! *(ისმის ხალხის ხმა: “არა, არა!“)* ნუთუ შეიძლება, მათ დაუსჯელად იბოგინონ ჩვენს გვერდით და საფრთხე ახლა ჩვენს ცოლებს, დედებს და შვილებს შეუქმნან?

**მეფე** - „მასობრივი საფრთხის“ თემაც რა მაგრად წამოსწია! ყოჩაღ!

**მასხარა** - ჰო, მაგარია!

**მოსამართლე** - რა განაჩენს გამოუტანთ თქვენ ამ არაკაცებს?

*ისმის ხალხის ხმა „სიკვდილი! სიკვდილი! სიკვდილი!“ დიდგვაროვნები ერთბაშად შეწყვეტენ მონეტების გადაყრას და დარბაზში ბრუნდებიან.*

**მეფე** *(ტუსაღ მინისტრებს)* - ხომ თქვენი ყურით მოისმინეთ? ასეა - ხმა ერისა, ხმა სიმართლისა!

**მასხარა** - მე ცოტა სხვანაირად მახსოვს: „ხმა ღვთისა და ხმა“...

**მეფე** - რა მნიშვნელობა აქვს... *(მინისტრებს)* ხალხის განაჩენი უზენაესია!

**მოსამართლე** - მიბრძანებთ, განაჩენი სისრულეში დაუყოვნებლივ იქნას მოყვანილი?

**მეფე** - მე დესპოტი კი არ ვარ!.. ხვალ დილითაც შეიძლება!.. ოღონდ არ გვინდა ეს საჯარო დასჯა, ხალხის აფორიაქება და მსგავსი რაღაცეები - იქ ხომ არ ვართ... ეეე... სადმე, აზიაში! მშვიდად, წყნარად, ყოველგვარი ხმაურისა და აურზაურის გარეშე, ოჯახის წევრებისა და ახლობლების გარემოცვაში ჩაატარეთ ეს აქტი...

**მოსამართლე** - ასო-ასო ავკუწოთ?

**მეფე** - რა ვიცი, ან კოცონზე დაწვით... მოკლედ, თავად გადაწყვიტეთ! კარგი, მოვრჩეთ, სადილობის დროა!

**მინისტრები** *(ერთხმად)* - თქვენო უდიდებულესობავ...

**მეფე** - უი, ჰო! საბოლოო სიტყვა! თქვენ ხომ საბოლოო სიტყვა გეკუთვნით! აბა, გისმენთ, „თანამებრძოლებო“!

**მინისტრები** *(ერთმანეთს არ აცდიან)* - ბრალი არ მიმიძღვის! უმწიკვლო ვარ თქვენს წინაშე! შემინდეთ! მაპატიეთ! გევედრებით, შემიწყალეთ! ამდენი წელი ერთგულად გემსახურეთ...

**მეფე** - ბატონებო, ბატონებო! თავი შეიკავეთ! რა ამბავია, რა ყაყანია! თავს რად იმცირებთ? სადაა თქვენი ღირსება?

**კულტურის მინისტრი** - უდანაშაულო ვარ! დედოფლის სიკვდილში ბრალი არ მიმიძღვის! ეს უსამართლო გადაწყვეტილებაა!

**მეფე** - ეს ხალხის მიერ მიღებული გადაწყვეტილებაა!

**კულტურის მინისტრი** - მაგრამ, ხომ შეიძლება ხალხი ცდებოდეს!..

*დიდი პაუზა*

**მეფე** - ეს ძალიან სერიოზული განაცხადია!.. თუ ვაღიარებთ, რომ ხალხი თავის გადაწყვეტილებაში შეიძლება შეცდეს, მაშინ... შეიძლება დავუშვათ, რომ მისი გადაწყვეტილება მაშინაც მცდარი იყო, როდესაც მე დამიჭირა მხარი... ამის თქმა გნებავდათ, ჩემო ოდესღაც ერთგულო მეგობარო?

**კულტურის მინისტრი** - რას ბრძანებთ, რას! ეგ აზრადაც არ მომსვლია! მე მხოლოდ ეს განაჩენი მქონდა მხედველობაში!

**მეფე** - გინდა, რომ ხალხის გამოტანილი განაჩენი გავაუქმო და შეგიწყალო?

**კულტურის მინისტრი** - ჩემს მადლიერებას საზღვარი არ ექნებოდა...

**მეფე** - ...და ხალხის აზრი უგულვებელვყო?...

**კულტურის მინისტრი** - მხოლოდ ამ კონკრეტულ შემთხვევაში... ამ ერთადერთხელ...

**მეფე** - თუკი ერთხელ შეიძლება ხალხის აზრი უგულვებელყოფა, თეორიულად გამოდის, რომ... ამის გაკეთება სხვა შემთხვევებშიც შეიძლება... მაგალითად, ჩემთან მიმართებაში...

**კულტურის მინისტრი** - მე ეს არ მითქვამს, თქვენო...

**მეფე** - მაგრამ ასე გამოდის!

**კულტურის მინისტრი** - მე ქედს ვიხრი თქვენი ლოგიკური აზროვნების წინაშე, გეთანხმებით კიდეც, მაგრამ... ძალიან არ მინდა სიკვდილი...

**მეფე** - და შენი საცოდავი, უღირსი სიცოცხლის შესანარჩუნებლად უშვებ აზრს ჩემი გადაყენების შესახებ?.. ეს უკვე შეთქმულებაა!.. ჩანს, შენ არა მხოლოდ დედოფალი გამოასალმე სიცოცხლეს, შენი მეფის წინააღმდეგ შეთქმულებას ამზადებდი! იმ მეფის, რომელიც ბრმად გენდობოდა შენ!.. ბატონებო! *(დანარჩენ მინისტრებს)* ხომ არ ვცდები?

**მინისტრები** *(ერთმანეთს არ აცდიან)* - ეგ იყო, ეგ! ეგ გეგმავდა შეთქმულებას თქვენს წინააღმდეგ! მოწამვლას გიპირებდათ! ჩვენი ჩათრევაც უნდოდა, მოსყიდვაც სცადა, მაგრამ არაფერი გამოუვიდა! ეგ არის ყველაფერში დამნაშავე, ეგ!

**მეფე** - ეს რა ამბები სკდება! ეს რა ხალხი მყოლია გვერდით ამ ხნის განმავლობაში... *(მოსამართლეს)* ვფიქრობ, საკმარისი გულმოდგინებით არ გამოგიძიებიათ ეს საქმე!.. საეჭვოდ ზედაპირულადაა გამოძიებული... და საინტერესოა, რატომ?.. *(მინისტრებს)* ესეც ხომ არ იყო გარეული მაგ ამბავში?

**მინისტრები** *(სწრაფად უღებენ ალღოს ვითარებას)* - ჩვენზე ზეწოლას ახდენდა, რომ გვეღიარებინა ბრალეულობა დედოფლის სიკვდილში, თვითონ კი თქვენს წინააღმდეგ შეთქმულებას აწყობდა! ეგ არის მთავარი დამნაშავე! ეგ არის მოღალატე!

**მასხარა** - აღარ მოვრჩეთ? დავიღალე, რა! თანაც მომშივდა!

**მეფე** - ხედავ, რა ხდება?

**მასხარა** - მაგარი მხიარულებაა!

**მეფე** - წარმოგიდგენია? დავსჯიდით უდანაშაულო ადამიანებს, მთვარი დამნაშავე კი დაგვრჩებოდა ხელუხლებელი და მშვიდად გააგრძელებდა თავის ძირგამომთხრელ საქმიანობას!

**მოსამართლე** - ცრუობენ, თქვენო უდიდებულესობავ, ცრუობენ! მე სუფთა ვარ მეფის, ქვეყნისა და ხალხის წინაშე!

**მეფე** - სუფთა და განბანილი მხოლოდ მიცვალებულია!

**მოსამართლე** *(მუხლებში ჩაუვარდება მეფეს)* - არ მინდა სიკვდილი, არა!

**მასხარა** - სიკვდილი არავის უნდა... თუმცა არავის ასცდება!

**მოსამართლე** - ნუ გამწირავთ, თქვენო უდიდებულესობავ! მე თქვენი ერთგული ვარ! ყველაფრის გამკეთებელი ვარ, თქვენი გულისთვის!

*სიჩუმე*

**მეფე** *(მსახურებს)* - მიეცით მახვილი! *(მოსამართლეს ანიშნებს მინისტრებზე)* მიდი, დახოცე!

**მოსამართლე** *(უხერხულად უჭირავს მახვილი)* - როგორ?

**მეფე** - როგორც გინდა...

**მოსამართლე** - კი, მაგრამ... არ ვიცი! არასდროს არავინ მომიკლავს... მე ხომ მოსამართლე ვარ, და არა ჯალათი!

**მასხარა** - ყველა მოსამართლე სადღაც ჯალათიცაა...

**მეფე** - აბა, ყველაფრის გამკეთებელი ვარ შენი გულისთვისო?.. ამ ხალხმა შენ ორი წუთის წინ სასიკვდილოდ გაგიმეტა... მიდი, დახოცე!

**მოსამართლე** - არ შემიძლია! *(დაემხობა ქვითინით)*

**მეფე** - ყველამ დაგვტოვოს!

*ყველანი გადიან, მინისტრებიც გაჰყავთ. რჩებიან მეფე და მოსამართლე.*

**მეფე** - ყურადღებით მომისმინე: ამ ქვეყანაში მთავარი დამნაშავე და სიკვდილის ღირსი მე ვარ და ეს შენც კარგად იცი... ნუ მაწყვეტინებ, იდიოტო!.. ნაძირალა ვარ, გარყვნილი ნაძირალა! ვაგდივარ ამ ტახტზე და ვყარვარ... და მიმიფურთხებია იმ მათხოვარი ბრბოსთვის... ფეხებზე მკიდია მისი აზრი! მეზიზღება ყველა და ყველაფერი - ჩემი თავი, შენ, მთელი სამეფო კარი, ხალხი... მეზიზღება და... მომბეზრდა! ან თავს რას ისულელებ, ან სხვას რას ასულელებ - მშვენივრად იცი, რომ დედოფლის სიკვდილში მხოლოდ მე ვარ დამნაშავე! სიკვდილით დასჯის ღირსიც მხოლოდ მე ვარ! ნუ მაწყვეტინებ-მეთქი, მოკეტე!... ჩემი ბრალია ყველაფერი და ახლა მინდა შენ დამეხმარო... ჩემით ამას ვერ გავაკეთებ: მიდი, მომკალი! მომკალი და ერთბაშად დაიჭერ ორ კურდღელს: ქვეყანას ტირანს მოაშორებ და შენს სახელს საუკუნოდ უკვდავყოფ! იმის არ შეგეშინდეს, რომ ვინმე ჩემს გამო შენზე შურს იძიებს... ერთი წუთით არ იფიქრო! როგორც კი მკვდარს დამინახავენ, გულგახეთქილები გაიფანტებიან. შენ კი, შეიძლება, მეფედაც კი გაკურთხონ და ერთგულება შემოგფიცონ! ძალის ეშინიათ! იფიქრებენ, რადგან ამან მეფის მოკვლა გაბედა, ძლიერი ფიგურააო და შენ ფერხთით დაემხობიან! ნუღარ აყოვნებ, მიდი, აიღე მახვილი და უცებ, ერთი მოქნევით მოამთავრე! გინდა, ზურგით დავდგები... ჰა, მიდი! მიდი-მეთქი!

*მოსამართლე მახვილს აღმართვს და ასე დგას კარგა ხანს. მერე იატაკზე დაემხობა და ხმით ტირის. მეფე მახვილს აიღებს და მცირე ყოყმანის შემდეგ მთელი ძალით ჩასცემს მახვილს ძირს გართხმულ მოსამართლეს.*

**მეფე** *(მოსამართლეს ბაძავს)* - „განა შეიძლება დავინდოთ ეს ზნედაცემული ადამიანები, რომლებმაც ზურგში ჩასცეს მახვილი ჩვენს ხელმწიფეს!..“ ამ ქვეყანაში ბრბოს მხოლოდ ერთი ადამიანი მართავს - მე! მეტისმეტი მოგივიდა, მეგობარო, მეტისმეტი... „მეტისმეტი-რეტისრეტიო“... *(დაღლილი დაეშვება ტახტზე)* რა მოწყენილობაა, ეს ოხერი...

სურათი მეოთხე

*ჩაბნელებულ საძინებელში საწოლში მეფე ახალგაზრდა ქალთან ერთადაა. ქალის სახეს მაყურებელი ვერ ხედავს. აქტის დასრულებისთნავე მეფე საწოლიდან წამოხტება და მთვარის შუქით განათებულ ფანჯარასთნ მიდის. ქშინავს.*

**მეფე** - ვერაფერი გამიგია... განსკუთრებული არაფერი... და ვერ გავიგე...

*ზარს რეკავს, მსახურს იხმობს.*

**მეფე** - დედაბერი მომგვარეთ!

*მსახურს დედაბერი შემოჰყავს. მეფე დაკვირვებით ათვალიერებს დედაბერს. გარს უვლის. ჭაღარაზე ხელს შეახებს.*

**მეფე** - ვერაფერი გამიგია... *(მსახურს)* გოგო სად არის?

*მსახურს გოგო შემოჰყავს. ქალი საწოლში წამოიწევს. მეფე გოგოს მუხლებზე ისვამს, თმებზე ეფერება.*

**მეფე** - რა გქვია, ჩემო პატარა?

**გოგო** - ევა.

**მეფე** - რა?

**გოგო** - ყრუ ხარ? ევა-მეთქი!

**მეფე** - მე ვინ ვარ, იცი?

**გოგო** - მეფე ხარ.

**მეფე** *(იცინის)* - გიყვარვარ?

**გოგო** - მე ჩემი დედიკო მიყვარს და ჩემი მამიკო მიყვარს და კიდევ მსხლის კომპოტი!

**მეფე** - მსხლის კომპოტი, აბა რა... ლექსები იცი?

**გოგო** - ვიცი. მაგრამ მგონი დამავიწყდა.

**მეფე** - ზღაპრები?

**გოგო** - ბებია რომ მიყვება?

**მეფე** - ჰო. მომიყევი რომელიმე... რომელიც ყველაზე ძალიან გიყვარს.

**გოგო** - მე მიყვარს პრინცესაზე და შტერ მეფეზე.

**მეფე** - შტერ მეფეზე შენზე კარგად ვიცი. არ მინდა შტერ მეფეზე!

**გოგო** - ხან მინდაო, ხან არ მინდაო! შენ თვითონ არ იცი, რა გინდა!

**მეფე** - ეგრეა... *(ჩამოსვამს გოგოს. ახალგაზრდა ქალს მიუბრუნდება)* შენ რა გქვია, არ მიკითხავს...

**ქალი** - მარია.

**მეფე** - ლამაზი სახელია. პოეტს იცნობდი?

**ქალი** - შორიდან.

**მეფე** - შორიდან რას ნიშნავს, არ წოლილხარ მასთან?

**ქალი** - მე გათხოვილი ქალი ვარ, თქვენო უდიდებულესობავ!

**მეფე** - მერე, რა? იწექი თუ არა?

**ქალი** - ქმარი მყავს მე!

**მეფე** - დიდი ამბავი! ვინ არის რო შენი ქმარი?

**ქალი** - დურგალია.

**მეფე** - ჰმ, დურგალი! ის კიდევ პოეტი იყო, ამბობენ არც ისე ცუდი პოეტიო! შეიძლება ნიჭიერი... იქნებ გენიალურიც კი... შენ კიდევ - ვიღაც დურგალიო! ვერ გავიგე რა...

**ქალი** - მე ერთი საცოდავი ქალი ვარ... პოეზიის არაფერი გამეგება!

**მეფე** - ნეტავ პოეზიაში ვის რა გაეგება, თავად პოეტების გარდა! *(დედაბერს)* შენ რაღა გქვია?

**დედაბერი** - ივდითი.

*სიჩუმე*

**მეფე** *(წამოხტება)* - გაეთრიეთ ყველანი აქედან!

*გოგო, ქალი და დედაბერი გადიან. მეფე ფანჯარასთან დგას, მთვარეს შესცქერის. მერე ხელს დასტაცებს ხმალს, გააფთრებით ურტყამს ლოგინს, ჰაერში ბუმბულები დაფრინავენ. მეფე საწოლიდან დაფხრეწილ ზეწარს აიღებს, ნახევში თავს გაუყრის და ჩამოიცვამს. ახლა მოჩვენებას ემსგავსება. გიჟივით აწკრიალებს ზარს. შემოდიან დიდგვაროვნები და მსახურები. შემოაქვთ სანთლები და სცენა ნათდება. გამოჩნდება კუთხეში მდგომი მასხარა, რომელიც აქამდე არ ჩანდა, მაგრამ სულ აქ იდგა.*

**მეფე** - მე მივდივარ! გტოვებთ!

*სიჩუმე*

**მეფე** - ამიერიდან ვიწყებ ლექსების წერას და ხეტიალს. თან ვიახლებ სამ ქალს და მწირს... სად არის მწირი, მომიყვანეთ!

*სიჩუმე*

**მეფე** - რამ დაგამუნჯათ?.. რამ გაგაქვავათ?... სად არის-მეთქი მწირი? ხომ გაგაფრთხილეთ, არაფერი დაგეშავებინათ მისთვის!.. *(მინისტრებს)* რისთვის შეგიწყალეთ?

**თავდაცვის მინისტრი** - ცოცხალია, თქვენო უდიდებულესობავ, ცოცხალი... მაგრამ... აი, საღ ჭკუაზე ცოტა ვერ არის...

**მეფე** - სად არის?

**თავდაცვის მინისტრი** - შორეულ მონასტერში მოვათავსეთ... ბერები მზრუნველობას არ აკლებენ...

*სიჩუმე*

**მეფე** - გადავიფიქრე! მონასტერში მივდივარ! ბერად! ასე აჯობებს! ქალების წაყვანაც არ მომიწევს...

**კულტურის მინისტრი** - თქვენი წასვლა არ შეიძლება, თქვენი უდიდებულესობავ!

**მეფე** - რატომ, ვითომ?

**სპორტის მინისტრი** - ხომ დაიქცა სახელმწიფო!

**მეფე** - ამ ჩემს ფეხებს! დაიქცა, თორემ ვინმემ არ იდარდოს!

**სურსათის მინისტრი** - ხალხი დაიღუპება! უთქვენოდ ქვეყანაში შიმშილობა დაისადგურებს, პირუტყვი გაწყდება, სოფლის მეურნეობა გაპარტახდება... თქვენის მონდომებით და ზრუნვითაა, თუ რამეა!

**თავდაცვის მინისტრი** - ჯარისკაცები მხოლოდ თქვენი ერთგულებით გულანთებულნი იბრძვიან ბრძოლის ველზე! უთქვენოდ ჯარი დაიფანტება... მტერი გააცამტვერებს ჩვენს ქვეყანას... ჭაობებს დააშრობს, ხევებს ამოავსებს... უცხო ქვეყნის კოლონიად გადავიქცევით!

**კულტურის მინისტრი** - კულტურა ჩაკვდება!

**მეფე** *(დაღლილი ხმით)* - რომელი კულტურა?

**კულტურის მინისტრი** - ძირითადად ვოკალურ-ქორეოგრაფიული...

**მეფე** *(იცინის)* - ვოკალურ-ქორე... ღმერთო, დავიღალე! როგორ დავიღალე და მომბეზრდა ეს ყველაფერი! დავიღალე, გესმით თქვენ... დავიღალე!

**მინისტრები** - უთქვენოდ ყველაფერი დაიღუპება, ყველაფერი...

**მეფე** - დავიღალე!

**მასხარა** - დაიღალე - დაისვენე!

**მეფე** - როგორ?

**მასხარა** - ღვინო, დუდუკი, ქალები...

**მეფე** - მომბეზრდა, ყველაფერი მომბეზრდა!

**მასხარა** - მაშინ, ადექი და... შვებულებაში გადი!

*სიჩუმე*

**მეფე** - შვებულება? ჰო, შვებულება! კარგია! მთელი ერთი თვით! მთელი თვე არაფრის კეთება! არა, რატომ არაფრის - სისულელეების კეთება, ჩემს გემოზე! კარგია, კარგი!.. ქვეყნის მართვას ამ ერთი თვით ვინმეს გადავაბარებ - სახელმწიფოზე, ხალხზე, მოსავალზე, ომზე, სპორტზე ვიღაცამ ხომ უნდა იზრუნოს? *(გვირგვინს იხსნის)* აბა, ვის გინდათ ქვეყნის მართვა? რომელს? ვაი თქვენი ბრალი, რამე ისე არ დამხვდეს! დავბრუნდები, ყველაფერს მოგკითხავთ! *(გულგახეთქილი მინისტრები უკან უკან იხევენ)* ჰა, აბა, რომელს გინდათ ხალხის სამსახურში ჩადგომა?

**მასხარა** *(ბოროტად)* - ხედავ, არც ერთს მაგის ტრაკი არ აქვს!

**მეფე** *(იცინის. მერე უცებ მივა მასხარასთნ, თავიდან ქუდს მოხდის და გვირგვინს ჩამოაცმევს. მერე მკაცრად და სერიოზულად)* - აბა, წავიდა, ავიდა ტახტზე!!! *(დიდგვაროვნებს)* ვბრძანებ: დღეიდან, 21 დღის ჩათვლით მეფე ჩაითვალოს შვებულებაში. ამ დროის განმავლობაში მეფის მოვალეობის შემსრულებლად დაინიშნოს ჩემი მასხარა, რომელსაც მთელი ამ პერიოდის მანძილზე ეწოდოს მეფე ნაბუქოდონოსორ მეორე-დიდი! მეფის მოვალეობის დროებით შემსრულებელს აქვს ყველა ის უფლება და მოვალეობა, რაც თავად მეფეს. მას შეუძლია იცხოვროს მეფის სასახლეში, ისარგებლოს მეფის საძინებლით და სამზარეულოთი, მიიღოს და უმასპინძლოს სტუმრებს სატახტო დარბაზში, დანიშნოს და გაათვისუფლოს თანამებობის პირები, სიკვდილით დასაჯოს ან შეიწყალოს დამნაშავე, გამოაცხადოს ომი, ან დადოს ზავი. მორჩა. ხელს ვაწერ!

*მეფე ხელს აწერს ბრძანებას. შეცბუნებული დიდგვაროვნები გაოგნებულები დგანან.*

**მეფე** - რაო, თანამებრძოლებო, რატომ მოიწყინეთ? გასაგებია, ხომ? 21 დღე, აი, ეს გეყოლებათ მბრძანებლად! 21 დღე ეს არის ყოვლისშემძლე! აბა, მიდით, თაყვანი ეცით ნაბუქოდონოსორ მეორე-დიდს!

*დიდგვაროვნები თავიდან ცოტა უხერხულად, მაგრამ მერე უფრო თამამად ემთხვევიან მასხარას ხელზე. მასხარა სერიოზულია. უეცრად მეფე მასხარას ქუდს ჩამოიფხატებს.*

**მეფე** - მე მთელი ამ დროის განმავლობაში ვიმასხრებ და თავს ავიგდებ. *(მასხარას)* ხელს გაძლევთ ასეთი მასხარა, თქვენო უდიდებულესობავ?

**მასხარა**  - ვნახოთ! არა და... ამოგტენი სოკოთი!

*ზეწარსა და მასხარას ქუდში გამოწყობილი მეფე უაზრო ცეკვას იწყებს. დარბაზში ბიჭი შემორბის. მამის დანახვაზე იცინის და მის მოძრაობებს იმეორებს.*

**ბიჭი** - რა მხიარული ხარ დღეს, მააამ! არასდროს მინახავხარ ასეთი მხიარული!

*მასხარა ნაღვლიანად აკვირდება ყველაფერს.*

სურათი მეხუთე

*სცენაზე დიდი, სუფრაგადაფარებული მაგიდაა მდიდრული პურ-მარილით.*

*მსახურები ამთავრებენ სუფრის გაშლას. მიდი-მოდიან დიდგვაროვნები და მხიარულად საუბრობენ. მსახურს იატაკზე რაღაც უვარდება. ხმაურზე წამით ყველა შეცბება, მაგრამ შემდეგ კიდევ უფრო ხალისიანად განაგრძობენ საუბარს. დარბაზში შემოვარდება ბიჭი, დიდგვაროვნებს ეჯღანება, ენას უყოფს. ყველანი იცინიან. ბიჭს უკან მეფე შემოჰყვება მასხარის ტანსაცმელში. დიდგვაროვნები რევერანსით აპირებენ მისალმებას, მაგრამ მეფე შეაჩერებს.*

**მეფე** - ნუ არღვევთ სამეფო კარის ეტიკეტს - მასხარებს ასე არ ესალმებიან! *(დიდგვაროვნები გასწორდებიან)* ერთსა კაცსა...

**დიდგვაროვნები** - ბლისკინელსა!

**მეფე** - ბლის კალათით...

**დიდგვაროვნები** - ბლის ხიდზედა!

**მეფე** - ბალი გააქვს და...

**დიდგვაროვნები** - გამოაქვს!

*დარბაზში სახტუნაოთი „შემოხტუნდება“ მეფის სამოსში გამოწყობილი მასხარა. დიდგვაროვნები ხაზგასმულად მოწიწებით ესალმებიან. მასხარა მოწყვეტით ჩაეხეთქება სავარძელში და ხარბად იწყებს ნაყინის ჭამას. დიდგვაროვნები აგრძელებენ რევერანსში ყოფნას.*

**მასხარა** *(ხარხარებს)* - მორჩით ახლა, მორჩით ბატონებო! მოდით აქ და შეესიეთ სუფრას!

*ყველა ერთდერთ ცარიელ სკამს მიესევა და ძიძგილაობს.*

**მეფე** - სკამი ვერ გაგიყვიათ და სახელმწიფო ბიუჯეტს გაიყოფთ თქვენ?

**დიდგვაროვნები** *(ერთხმად)* - ბრავო, ბრავო! შესანიშნავად იხუმრეთ, თქვენო...

**მეფე** - აბა! ხმა! შვებულებაში ვარ მე!

**მინისტრები** *(მასხარას)* - შესანიშნავი ხუმრობა იყო, არა თქვენო უდიდებულესობავ ნაბუქოდონოსორ მეორევ-დიდო!

**მასხარა** *(ნაყინის ჭამით)* - იყო, რა! დამწყები არაპროფესიონალისთვის არაუშავდა... თანდათან დაიხვეწება! ისე, აჯობებს მაგ სკამზე ეს ჩვენი მასხარა დასვათ!

*დიდგვაროვნები ახლა იმაში ეჯიბებიან ერთმანეთს, მეფესთან ვინ მიიტანს სკამს.*

*მეფეს სავარძელში ძალით ჩასვამენ და თვითონ მაგიდის გარშემო ჩიმუხლებენ.*

**მასხარა** *(მეფეს)* - აბა, გაგვახალისე რამით სადილობამდე!

*მეფე ცოტა ხნით შეყოვნდება, მერე უცებ დაავლებს ხელს ტორტს და მასხარას სახეში ესვრის. დიდგვაროვნები ხარხარებენ. მასხარა კრემს მოილოკავს მაგიდიდან ნელ-ნელა იღებს მეორე ტორტს და მეფეს ესვრის სახეში. დიდგვაროვნები შიშისაგან გაქვავდებიან. კრემში ამოთხვრილი მეფე წამით გაირინდება, მერე ხარხარს ატეხავს. დამსწრეები შვებით ამოისუნთქავენ და აყვებიან. ყველა ჩაებმება ნამცხვრებით ბრძოლაში. ყველაზე მეტად ამით ბიჭია გახარებული - დარბის მაგიდის გარშემო და იცინის. მთელი შემდგომი საუბარი მიდის საყოველთაო მხიარულების ფონზე - დიდგვაროვნები ერთმანეთს საჭმელებს აზელენ, ღვინოს ასხამენ კისერში, ესვრიან ერთმანეთს ხილს...*

**მასხარა** - აბა, როგორ მიდის მოსავლის აღება?

**სურსათის მინისტრი** - წყალდიდობამ მხოლოდ მოსავლის ნახევარი გაანადგურა. იმედია დარჩენილ ნახევარს კალია შეესევა, გაანადგურებს და გლეხობა სულს მოითქვამს - აღარაფერი იქნება დასაბინავებელი!

**მასხარა** - მერე რაღა ვჭამოთ?

**სურსათის მინისტრი** - რა და... *(მაგიდას თვალს მოავლებს, იპოვის და აიღებს)* ბანანი!

**მასხარა** - საიდან მერე ამდენი ბანანი? რომ არ გვაქვს?

**თავდაცვის მინისტრი** - დავიპყროთ რომელიმე ბანანის ქვეყანა და ბანანიც თვზესაყრელი გვექნება!

**მასხარა** - ჯერ ერთი ომი ვერ დაგვიმთავრებია და ახალი წამოვიწყოთ? ორ ფრონტზე ვიომოთ?

**მეფე** - ორ ფრონტზე ბრძოლა ორი კურდღლის დევნას ჰგავს!

**მასხარა** - მართლს ამბობს, ხომ იცი, ეს ბოთე!.. წამოწყებული ომი უნდა მოვამთავროთ, მისგან არაფერი ხეირი არ არის! *(თავდაცვის მინისტრს)* ზავის დადების უფლება ხომ მაქვს?

**თავდაცვის მინისტრი** - დიახ!

**მასხარა** - ვერ გავიგე?

**თავდაცვის მინისტრი** - დიახ, თქვენო უდიდებულესობავ, მეფე ნაბუქოდონოსორ მეორევ-დიდო!

**მასხარა** - მაშ ვბრძანებ! ომი შეწყდეს, ჯარისკაცები ყაზარმებში დაბრუნდნენ!

*თავდაცვის მინისტრი მეფეს შეხედავს. მეფე თავს უკანტურებს.*

**თავდაცვის მინისტრი** *(მასხარას)* - თქვენი სიტყვა - კანონია!

**მასხარა** - საიდანაა აქ ასეთი საშინელი სუნი?

*მეფე მაგიდის ქვეშ შეიხედავს.*

**სპორტის მინისტრი** - შხაპის მიღება ვერ მოვასწარი ვარჯიშის შემდეგ, თქვენო უდიდებულესობავ ნაბუქოდონოსორ მეორევ-დიდო!

**მასხარა** - გინდა დაგვახრჩო?

**სპორტის მინისტრი** - ბოდიშს გიხდით, მეტს აღარ ვიზამ!

**მასხარა** - აღარ კი არა, ვეღარ! *(მსახურებს)* სოკო მოართვით ამას!

**სპორტის მინისტრი** - სიამოვნებით გეახლებით! მიყვარს სოკო!

**მეფე** - მეც მიყვარს, შეიძლება მეც შევჭამო?

**მასხარა** - რა თქმა უნდა! ყველას შეუძლია დააგემოვნოს სოკო!

*მსახურებს სოკო შემოაქვთ, ყველა შეექცევა. უცებ მეფე მუცელზე ხელს იტაცებს და კრუნჩხვებში ჩავარდება. ყველა შეშინებული უყურებს. მეფე აცახცახდება და გაქვავდება. დიდგვაროვნები შიშით შესცქერიან. აღრიალებული ბიჭი მასხარას ჩაეხუტება.*

**მეფე** *(წამოდგება უვნებელი)* - ვხუმრობ, როგორც შემიძლია!.. ვცდილობ, ვწვალობ, ვსწავლობ...

**ბიჭი** - გაგიჟდი მამა, გაგიჟდი?

**მეფე** - მოგატყუე თუ არა, მოგატუე თუ არა!..

*მეფე თამაშ-თამაშით გაურბის ბიჭს. დიდგვაროვნები ხალისით ებმებიან დაჭერობანას თამაშში. მაგიდასთნ მასხარა ნაღვლიანად ზის*

სურათი მეექვსე

*ისმის საყვირების ხმა. დარბაზში ძვირფას სამეფო ქურქში გამოწყობილი მასხარა შემოდის და ზარ-ზეიმით ადის ტახტზე. მის ფეხებთნ მეფე თავსდება. დარბაზისკენ ზურგით, ავანსცენაზე მოწიწებით თავდახრილი თეატრალურ კოსტიუმებში გამოწყობილი მსახიობები დგანან (მოქმედების მსვლელობისას ირკვევა, რომ ეს გადაცმული მინისტრები არიან). მასხარას ნიშანზე წარმოდგენა იწყება.*

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

ძვირფასო დაო! აჯობებდა კენჭი გვეყარა!

გ ა ნ ს ვ ე ნ ე ბ უ ლ ი დ ე დ ო ფ ა ლ ი

რისთვის გვეყარა, ნეტავ, კენჭი, დაო ძვირფასო?

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

რომ გადავწყვიტოთ წარმოქმნილი ჩვენს შორის დავა,

თუ ვინ იქნება ჩვენ ორს შორის მისთვის პირველი.

გ ა ნ ს ვ ე ნ ე ბ უ ლ ი დ ე დ ო ფ ა ლ ი

ვინ დაუწვება ჩვენ ორთაგან პირველი ჭაბუკს,

რომელსაც შვენის ის მუნდირი მხედართმთვრისა?

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

რა უხეში ხარ! რა ბილწია აზრები შენი!

გ ა ნ ს ვ ე ნ ე ბ უ ლ ი დ ე დ ო ფ ა ლ ი

თავის სახელს რომ ვარქმევ მოვლენებს, ეგ აღგაშფოთებს?

რა შეიცხადე? შენც უბიწო არ მყავდე ემანდ!

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

კარგი აზრი მაქვს: ორივენი ერთად შევუწვეთ!

დ ა მ ხ ო ბ ი ლ ი მ ო ხ უ ც ი მ ე ფ ე

შვილებო, რატომ მიმატოვეთ შუაღამისპირს,

ან სად მიდიხართ, რას აპირებთ, რატომ არ მეტყვით?

გ ა ნ ს ვ ე ნ ე ბ უ ლ ი დ ე დ ო ფ ა ლ ი

მამავ ბატონო! დაწექი და მშვიდად იძინე.

ხვალ დილით წვრილად მოგიყვებით, რაც ჩავიფიქრეთ!

დ ა მ ხ ო ბ ი ლ ი მ ო ხ უ ც ი მ ე ფ ე

ვიღაც მდაბიო თვითმარქვიამ, საბრალო მონამ,

თავისნაირთა ბრბო აღავსო ჩვენდამი ზიზღით,

ჭიშკართან მოდგნენ, აჟღარუნებენ ავად იარაღს,

სისხლი სწყურიათ, ჩვენი გულის განგმირვა ისრით!

ცუდი დღე გველის! გული მიგრძნობს, სული მიტირის,

და თუ ხვალ დილით უკანასკნელად შევხედავ ზეცას...

**მასხარა** - ბატონებო! ცოტა მხიარულად არ შეიძლება? ამოვიდა ყელში ტრაგედიის პათოსი! დაიღალა მაყურებელი! მხიარული, მსუბუქი ფარსი გვენატრება! *(მეფეს)* ხომ მართალი ვარ, ჩემო ხალისიანო მეგობარო?

**მეფე** - მართლი ბრძანდებით, თქვენო უდიდებულესობავ ნაბუქოდონოსორ მეორევ-დიდო! მართლი ბრძანდებით კიდევ 20 დღე და 20 ღამე! სულ მართალი და მართლი! 20 დილიდან საღამომდე!

**მასხარა** *(მსახიობებს)* - გამოტოვეთ მაღალფარდოვანი მონოლოგები! მხოლოდ მხიარული ინტერმედიები ითმაშეთ!

*მსახიობები აჩქარებული პანტომომით აგრძელებენ თამაშს.*

გ ა ნ ს ვ ე ნ ე ბ უ ლ ი დ ე დ ო ფ ა ლ ი

*(პანღურით აგდებს სცენიდან მოხუც მეფეს)*

გვაცალე ქალებს! ნუ ეჩრები, გადი აქედან!

*(მოუბრუნდება და დას სილას გააწნავს)*

შენ პირველობას ვერ წამართმევ! არ დავთმობ, არა!

*(უხამს მოძრაობებს აკეთებს)*

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

ჩემზე უმცროსი ჩემზე წინ ვერ გაკუნტრუშდება!

ჰოდა ამიტომ მე პირველი დავეუფლები!

გ ა ნ ს ვ ე ნ ე ბ უ ლ ი დ ე დ ო ფ ა ლ ი

გულს გაუხეთქავ სქელი ტრაკით, ჭაღარა თმებით...

ჩამპალ კბილებს რომ დაგინახავს, სულიც გასძვრება!

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

შენ კი ლოგინში დაეკარგები! უნდა აგროვოს

ცალკე ძვალი, ცალკე ტყავი, ცალკე ძარღვები.

დ ა მ ხ ო ბ ი ლ ი მ ო ხ უ ც ი მ ე ფ ე

*(გამოხტება კულისებიდან)*

ღვთის გულისათვის, რა გაჩხუბებთ, ჩემო ასულნო!

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

*(ისევ პანღურით აგდებს)*

მიბრძანდით-მეთქი, ხომ გითხარით, მამავ ძვირფასო!

გ ა ნ ს ვ ე ნ ე ბ უ ლ ი დ ე დ ო ფ ა ლ ი

ნერვებს ნუ მიშლი! კარგად იცი, ჩხუბისთავი ვარ!

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

სულ რომ დამკაწრო, შენსას მე არ გაგატანინებ!

*(სასაცილოდ ჩხუბობენ)*

ა ხ ა ლ გ ა ზ რ დ ა კ ა პ რ ა ლ ი

რა ხმაურია? ჩემი ხმალი რა იქნა ნეტავ?

*(შეამჩნევს მოჩხუბრებს)*

ბრძოლა ყოფილა აქაც, მაგრამ რაღაც სხვაგვარი...

ხმალი კი მართლაც დამჭირდება,

თუმც არა რკინის...

*(იხდის შარვალს და ვნებიანად ეძგერება ქალებს)*

გ ა ნ ს ვ ე ნ ე ბ უ ლ ი დ ე დ ო ფ ლ ი ს დ ა

პირველი მე ვარ! მე ვარ-მეთქი, ჩემო კაპრალო!

გ ა ნ ს ვ ე ნ ე ბ უ ლ ი დ ე დ ო ფ ა ლ ი

მე, მე ვჯობივარ, მზეჭაბუკო! გმირო! აპოლონ!..

*მსახიობები უხამს პანტომომას განასახიერებენ. მასხარა და დიდგვაროვნები იცინიან. მეფე თანდათან იღუშება. ბოლოს იფეთქებს*

**მეფე** - მორჩით ახლავე, იდიოტებო!

*მსახიობები გაქვავდებიან, დიდგვაროვნები ჩუმდებიან. მხოლოდ მასხარა აგრძელებს სიცილს.*

**მეფე** - მოკეტე-მეთქი!

**მასხარა** - არ გეცინება, შტერო, შენ?!

**მეფე** *(ფეხზე წამოდგება)* - მორჩი ჭიხვინს!

*მასხარა უცებ დასერიოზულდება, ნელ-ნელა წამოდგება. დიდგვაროვნები ხაზზე დაეწყობიან და დაძაბულები უყურებენ მეფეს და მასხარას.*

*ხანგრძლივი სიჩუმე*

**მასხარა** *(უცებ ახარხარდება)* - გაიცინეთ, ეს ხომ მხოლოდ ხუმრობაა! გაიცინეთ, გაიცინეთ, გიბრძანებთ! ამას გიბრძანებთ მე, ნაბუქოდონოსორ მეორე-დიდი! იცინეთ, იცინეთ!

*დიდგვაროვნები ჯერ მორიდებით, მერე თანდათან უფრო თამამად იცინიან. მსახიობები პანტომიმას აგრძელებენ და ბოლოს ხანგრძლივი ოვაციის თანხლებით ტოვებენ „სცენას“.*

**მეფე** - ვისი ნაცოდვილარია ეს სისულელე?

**მასხარა** - რომელიმე პოეტის, ალბათ...

**მეფე** -კიდევ დარჩნენ ამ ქვეყანაში პოეტები?

**მასხარა** - უმალ თავად ქვეყანა გაქრება, ვიდრე პოეტები ქვეყანაში!

**მეფე** - მეგონა ყველა პოეტი ჩაიხოცა ბრძოლებში... ტყე-ღრესა და ჭაობებში...

**მასხარა** - მე გამოვეცი ბრძანება, რომლის მიხედვითაც პოეტები სამხედროვალდებულები აღარ არიან!

*მეფე დიდხანს მდუმარედ უყურებს მასხარას. მერე ახახარდება. უცებ ეცემა სპორტის მინისტრს, რომელიც კაპრალის როლს ასრულებდა.*

**მეფე** - რომელმა ნაძირალამ შეთხზა ეს აბდაუბდა?

**მასხარა** - ჩემმა მასხარამ სულ დაკარგა იუმორის გრძნობა! დამშვიდდი, სულელო! შენი ფხაკური არ გვახალისებს!

**მეფე** *(ანჯღრევს სპორტის მინისტრს)* - მიპასუხე, გიბრძანებ მიპასუხო!

**მასხარა** - სულ წავიდა ხელიდან ეს ჩვენი მასხარა!

**მეფე** - ვინ? ვინ? ვინ?

**მასხარა** - დავიღალე, რა! ჩემი უდიდებულესობა გადაიქანცა! ვინმე მოთოკავს ამ აწყვეტილ კლოუნს?

*დიდგვაროვანნი შეშინებული ტკეპნიან ერთ ადგილს.*

**მეფე** *(სილას აწნავს სპორტის მინისტრს)* - ავტორი ვინ არის???

**მასხარა** - ეს რა უმსგავსობაა? ვიღაც მასხარა ჩემს მსახიობს უზაპუნებს!

**მეფე** - მიპასუხე, ძაღლისშვილო!

*მასხარა წამოვარდება ტახტიდან, მიირბენს მეფესთან და სილას გააწნავს! საშინელების მოლოდინში ყვევლა გაქვავდება.*

**მეფე** - შენ... შენ... დაცვა!

*დაცვა აპირებს იმოქმედოს, მაგრამ ვერ ასწრებს.*

**მასხარა** *(მტკიცედ) -* არ გაინძრეთ! ადგილზე დარჩეს ყველა! ამას გიბრძანებთ მე - ნაბუქოდონოსორ მეორე-დიდი! *(ადგილიდან არავინ იძვრის)* ეს რა ამბავია? რა უფლებით მბრძანებლობს ჩემს სამეფოში ვიღაც მასხარა? გაათრიეთ და წაარტყით ერთი კეფაში მაგ თავხედს! ცოცხლად, რას უდგახართ? რას მომჩერებიხართ? თუ ეშაფოტზე მოგინდათ? თავდაცვის მინისტრო! იმოქმედეთ!

**თავდაცვის მინისტრი** *(დაცვას ანიშნებს მეფეზე)* - გაიყვანეთ!

*დაცვას მეფე გაჰყავს. მეფე უძალიანდება.*

**მასხარა** *(თავდაცვის მინისტრს)* - თმის ღერი არ ჩამოუვარდეს, იცოდეთ!

**თავდაცვის მინისტრი** - ვეღარ გავიგე, ვცემოთ თუ არ ვცემოთ?

**მასხარა** - ვცემოთ? არ ვცემოთ? საკითხავი აი, ეს არის!

**თავდაცვის მინისტრი** - ვერ გავიგე...

**მასხარა** - ვცემოთ, მხოლოდ ისე, როგორც მეფეებს ეკადრებათ!

**თავდაცვის მინისტი** *(ვითომ გაიგო)* - ა-ა-ა...

**მასხარა** - დავიშალეთ! მორჩა სანახაობა! დღეისათვის სულ ეს იყო!

სურათი მეშვიდე

*ჩაბნელებულ ოთახში ფანჯრის რაფაზე სხედან ღამის პერანგებში გამოწყობილი მეფე და ბიჭი*

**ბიჭი**  - ხომ შემპირდი!

**მეფე**  - ჰოდა, ვცდილობ გავიხსენო!

**ბიჭი** - რამე ძალიან საშინელი ამბავი!

**მეფე** - რად გინდა ძილის წინ საშინელი ამბავი?

**ბიჭი** - ... გული რომ გამისკდეს!

**მეფე** - რატომ?

**ბიჭი** - გულგახეთქილი ჩავიმალები საბნის ქვეშ და ვიკანკალებ, სანამ ჩამეძინება.

**მეფე** - ადრეა ჯერ შენთვის გულისხეთქვა... გაიზრდები და იმდენი გექნება სანერვიულო და საკანკალო... მაგრამ მაშინ, სამწუხაროდ, საბნის ქვეშ ვეღარ ჩაიმალები!

**ბიჭი** - მაშინ გველეშაპზე მიამბე, ან რაინდ ლანსელოტზე .

**მეფე** - აღარ მახოვს...

**ბიჭი** - კაციჭამია მეფის ამბავი გახსოვს?

**მეფე** - ვინ გიყვება ასეთ ამბებს?

**ბიჭი** - მასხარა. იცი, რამდენი ამბავი იცის? მიდი რა, მომიყევი, მამა!

**მეფე** - კარგი, ვცდი კაციჭამია მეფეზე! ცხრა ზღვისა და ცხრა მთის იქით, ერთ შორეულ ქვეყანაში ცხოვრობდა მეფე, რომელიც პარასკევობით თავის საყვარელ სისხლიან ბიფშტექსს მიირთმევდა ხოლმე...

**ბიჭი** - ეგ ეგრე კი არა, მისმინე: ჯერ ერთი, ცხრა ზღვისა და ცხრა მთის იქეთ კი არა, ერთ მივარდნილ სასახლეში ცხოვრობდა მარტოხელა მეფე. მსახურები დიდი ხნის წინ გაექცნენ, იმიტომ, რომ მეფე ძალიან უხასიათო ვინმე იყო, თან როგორც ამბობდნენ, საკუთარი ცოლი შემოეჭამა!

**მეფე** - იმ შენს საყვარელ მეზღაპრეს ავადმყოფური ფანტაზია აქვს! მაგ სისულელის მოყოლას, ჯადოსნურ ქოთანზე მოეყოლა, მამაცხონებულს, ან ოქროს კვერცხზე...

**ბიჭი** - მე პატარა კი არ ვარ! ყოველ საღამოს ნაირ-ნაირ ზღაპრებს მიყვება ხოლმე! კი არ იმეორებს ერთსა და იმავეს!.. იქ რა მოჩანს, ბევრი ხეები რომაა?

**მეფე** - სასაფლაოა.

**ბიჭი** - და რა ხდება იქ?

**მეფე** - ადამიანები იმარხებიან...

**ბიჭი** - თუ ინახებიან ...

**მეფე** *(ჩაფიქრებული)* - ინახებიან, ჰო, ინახებიან!

**ბიჭი** - დედაც იქაა?

**მეფე** *(პაუზის შემდეგ)* - მოდი, ზღაპარს გიამბობ...

**ბიჭი** - აღარ მინდა.

*საძინებლის კარი იღება და უეცრად შემოიჭრება უცნაური საზოგადოება: სამი დიდგვაროვანი ვითომ ეტლში შებმული ცხენია, მასხარა კი მეეტლე. მხიარული ყიჟინით აიყოლიებენ მეფეს და ბიჭს.*

**მასხარა** - თქვენო ნორჩო უდიდებულსობავ! გთავაზობთ მიაფურთხოთ ძილს და ჩვენთან ერთდ სხვენში გამოჭენდეთ ნამდვილი, ცოცხალი ღამურების სანახავად!

**ბიჭი** - ცოცხალი ღამურები! რა მაგარია! არასდროს მინახავს! წავიდეთ!

*დიდგვაროვნებს ბიჭი გაჰყავთ „ეტლით“, მასხარა რჩება.*

**მასხარა** - ჩაფიქრებულია ჩემი მბრძანებელი...

**მეფე** - დღეს ზედმეტი მოგივიდათ, თქვენო უდიდებულესობავ!

**მასხარა** - ჟანრის კანონები ითვალისწინებს მსგავს გადაცდენას...

**მეფე** - კარგი. გადამიარა. თამაში-თამაშია! ყველაფერი ხდება...

**მასხარა** - ნებისმიერ დროს შეგვიძლია შევწყვიტოთ!

**მეფე** - თამაში უნდა დაასრულო - დაუწერელი კანონია! თანაც მე მომწონს!.. ბევრი რამ შევიტყვე... შვილთან საუბრისთვის უამრავი დრო გამომიჩნდა... ჩემი ცხოვრების უმეტესი ნაწილი რას მოვანდომე - ომებს, სიკვდილით დასჯას, შეთქმულებებს, მიღებებს... მორჩა როგორც იქნა ეს ყველაფერი - ვისვენებ! შვებულებაში ვარ!

**მასხარა** - მაშ, ვაგრძელებთ?

**მეფე** - რა თქმა უნდა! აუცილებლად!

**მასხარა** - კარგი!.. დაცვა! შემოიყვანე ამბოხებულები!

*დაცვას შემოჰყავს მაწანწალათა ჯგუფი თავზე ჩამოცმული ტომრებით. თან მოჰყვება პროკურორი, რომელიც ძალიან წააგავს მწირს.*

**პროკურორი** - თქვენო ბრწყინვალე უდიდებულესობავ ნაბუქოდონოსორ მეორევ-დიდო! მინდა გაგახაროთ! ამბოხება ჩახშობილია! ყველა ქვასროლია დაკავებულია, დაკითხულია, აღიარება მიღებულია, ბრალი წაყენებულია. ყველაფერი მზადაა განაჩენის სისრულეში მოასაყვანად!

**მასხარა** - მშვენიერია! ისე, ბლომად კი ყოფილან!

**პროკურორი** - მეტნი იყვნენ... უბრალოდ, ზოგმა ვერ გაუძლო... აღიარებას...

**მასხარა** - ჰო! სინდისი საშიში რამეა - არ უნდა შეაწუხებინო თავი! მოხსენით ეს ტომრები! *(დამნაშავეები ძალიან ჰგვანან მინისტრებს)* რა ნაცნობი სახეები აქვთ!

**პროკურორი** - ბუნტს ნაცნობი სახეები აწყობენ ხოლმე!..

*მეფე კუთხეში მიყეჟულა და იქიდან ადევნებს მოვლენებს თვალს. თითქმის არ ჩანს.*

**მასხარა** *(მიუახლოვდება მინისტრებს)* - თქვენც, ბრუტუსებო?

**თავდაცვის მინისტრი** - მომისმინე, მასხარა...

**მასხარა** *(ყვირილით)* - არა, ეს შენ მომისმინე ბრიყვო სალდაფონო! მე ვარ აქ მეფე!

**პროკურორი** - ისე, რომ იცოდეთ, თქვენი ბრძანება ომის შეწყვეტის შესახებ, არ შეასრულა!

**მასხარა** *(თავდაცვის მინისტრს)* - რატომ?

**თავდაცვის მინისტრი** - მეგონა, ხუმრობა იყო... თამაში...

**მასხარა** - ხუმრობა და თამაში დამთვრდა! ჩემი ბრძანება ხუმრობა არაა! სიკვდილი ამას!

*მსახურები მინისტრს ტომარას ჩამოაცვამენ, ის ყვირის.*

**პროკურორი** *(უთითებს სურსათის მინისტრზე)* - ამის გამო ქვეყანაში შიმშილობა დაიწყო!

**მასხარა** - რატომ?

**სურსათის მინისტრი** - გაზაფხულზე ასეა ხოლმე, ჭირს პროდუქტი...

**მახარა** - ახლა ზაფხულია!

**სურსათის მინისტრი** - გაზაფხულის გაჭირვება ზაფხულშიც გრძელდება ხოლმე, ახალი მოსავლის აღებამდე...

**მასხარა** - პირადად თქვენ რა ზომები მიიღეთ შიმშილობის თავიდან ასაცილებლად?

**სურსათის მინისტრი** - მე ყველა რეზერვი სამეფო კარის მომარაგებას მოვახმარე!

**მასხარა** - რატომ?

**სურსათის მინისტრი** - იმიტომ, რომ სამეფო კარის ინტერესები უფრო მნიშვნელოვანია, ვიდრე საერთო-სახალხო...

**მასხარა** - შენ ასე ფიქრობ?

**სურსათის მინისტრი** - წინა მეფის დროს ასე იყო მიღებული...

**მასხარა** - წინა მეფეს შეიძლება, მეფობის პერიოდში შეცდომები ჰქონოდა, მით უფრო, რომ დღეს იგი მასხარაა!

**სურსათის მინისტრი** - არ არის გამორიცხული...

**მასხარა** - ანდა, შეიძლება ის ყოველთვის მასხარა იყო!

**სურსათის მინისტრი** - შეიძლება...

**მასხარა** - ...ანუ... სულელი იყო?

**სურსათის მინისტრი** - ალბათ...

**მასხარა** - რა „ალბათ“?

**სურსათის მინისტრი** - ...სულელი იყო...

**მასხარა** - რა? არ მესმის, ხმამაღლა!

**სურსათის მინისტრი** *(ყვირის)* - სულელი იყო!

**მასხარა** - წინა მეფე ბრიყვი და სულელი იყო! *(იცინის)*

**სურსათის მინისტრი** *(აიტაცებს)* - ჩამოყალიბებული ბრიყვი და სულელი!

**მასხარა** - იდიოტი!

**სურსათის მინისტრი** - სრული იდიოტი!

**მასხარა** - როგორც მე, როცა მასხარა ვიყავი!

**სურსათის მინისტრი** - როგორც შენ, როცა მასხარა იყავი!

**მასხარა** *(შეწყვეტს სიცილს)* - სიკვდილი ამას!

*მინისტრს ტომარას ჩამოაცვამენ თავზე.*

**პროკურორი** *(დანარჩენებზე)* - ამათ რა ვუყოთ?

**მასხარა**  - დავიღალე რა!.. სიკვდილით დასაჯეთ ეგენიც!

**მინისტრები** *(ერთხმად)* - თქვენო უდიდებულესობავ! შეგვიწყალეთ... არაფერი დაგვიშავებია... იუმორში გვიჭირს... ვერ გავერკვიეთ... ასე უცებ ვერ გადავეწყვეთ... ბოლომდე თქვენი ერთგული ვიქნებით, მოგვეცით შანსი...

**მასხარა** - თქვენ სხვა მეფესაც შეჰფიცეთ ერთგულება!

**მინისტრები** - ის აღარაა და... ახლა თქვენი ერთგული ვიქნებით, სამუდამოდ!

**მასხარა** - აღარაა? როგორ აღარაა? აგერაა, კუთხეში! *(დაანახებს მეფეს)*

**მინისტრები** *(წამით შეყოვნდებიან, მერე ერთხმად აყაყანდებიან)* - ის მეფე აღარაა... არარაობაა... ყოველთვის არარაობა იყო! უვიცი, ხეპრე! ციხეში უნდა ლპებოდეს... ეგ კი მეფის მასხარად მოგვევლინა! ციხეშია მაგის ადგილი და არა სამეფო კარზე!

**მასხარა** - ეგ უკვე თქვენი გადასაწყვეტი არაა!

**მინისტრები** - რა თქმა უნდა, რა თქმა უნდა!.. უბრალოდ, ისე... ჩვენი ნება რომ იყოს, პასუხს ვაგებინებდით...

**მასხარა** - და ერთგულება რომ შეჰფიცეთ ოდესღაც?

**მინისტრები** - სხვა გზა არ გვქონდა მაშინ და... ვიცრუეთ! ისე, ყოველთვის გვძულდა და მზად ვიყავით გვეღალატა კიდევაც მისთვის...

**მასხარა** - და ჰა, ეს დღეც დადგა!

**მინისტრები** - იმ დანაშაულებისთვის, რაც ჩაუდენია, სიკვდილის ღირსია!

**მასხარა** - სიკვდილი?.. სიკვდილი მეტისმეტია... ისე, ერთი-ორი მსუბუქი წათაქება არ აწყენდა - საერთოდ აღარ ხუმრობს! მიმჯდარა კუთხეში და არის გასუსული!

**მინისტრები** - ცემით უნდა გახეთქო!.. გაუნგრიო თავ-ყბა!

**მასხარა** - აგერ, ბატონებო, ბურთი და მოედანი! დამიმტკიცეთ ერთგულება!

*მინისტრები მეფეს დაესევიან და სცემენ. მეფე უხალისოდ უძალიანდება.*

**მასხარა** - გეყოფათ, გეყოფათ! ჩემო თავდადებულებო! გაოცებული ვარ, პირდაპირ, თქვენი ერთგულებით! *(პროკურორს)* დაიმსახურეს, ხომ იცი და... ხომ არ შევიწყალო?

**პროკურორი** - რა გითხრათ... მათი დასჯისთვის ყველა დოკუმენტი გამზადებულია, თქვენი ხელმოწერა აკლია მხოლოდ... მაშინ ყველაფერი თავიდან გახდება გადასაწერი... ამდენი ქაღალდი... საბუთი... რა ვიცი...

**მასხარა** - ჰოოო... არ ღირს გადამწერების წვალება! ის ხალხიც ცოდოა, ორ-ორჯერ ერთი და იგივე საქმის კეთება, როგორია! კარგი, დავტოვოთ ყველაფერი ისე, როგორც არის! სიკვდილით დასაჯეთ!

*მინისტრებს ისევ ჩამოაცვამენ ტომრებს თავზე.*

**მეფე** *(მასხარას)* - მორჩი!.. დღევანდელი მასხარაობა არ გამოგივიდა! გინდა დამიმტკიცო, რომ ჩემი მინისტრები ნაძირლები და გამყიდველები არიან? ეს ახალი არ არის ჩემთვის, უშენოდაც ვიცი! ამათ დასჯი - უარესები მოვლენ! შეჩვეული ნაძირლები მირჩევნია - თვალი მაქვს შეჩვეული ამათ სიფათებზე და მოვიწყენ უმაგათოდ!.. და ჩემს ცემას შეეშვი!.. ახლაგაზრდა აღარ ვარ და... დაგიზიანდები!

**მასხარა** - მაპატიე... ვერ გამომივიდა კარგად...

**მეფე** - დამწყები არაპროფესიონალისთვის არაუშავდა!

**მასხარა** *(დაცვას)* - გაათავისუფლეთ ეს უბედურები! *(მინისტრებს)* რა იყო, რატომ მოგიწყენიათ, ბატონებო? გაიღიმეთ, ხუმრობა იყო ეს ყველაფერი, თამაში...

*მეფე და მასხარა მინისტრებს უყურებენ და იცინიან.*

სურათი მერვე

*სცენაზე მეორე სურათის დეკორაციაა. აბაზანის ქვეშ ზის და მღერის (თუ ყმუის, გაუგებარია) ბორკილებდადებული მეფე. დარბაზის სიღრმიდან გამოდის ბორკილებდადებული მწირი აბაზანის კიდეზე ჯდება და აბაზანაში ქაღალდის გემს ჩაუშვებს. მეფე ყურადღებას არ აქცევს.*

**მწირი** - გამოსამშვიდობებლად მოვედი... მივემგზავრები...

**მეფე** - სად?

**მწირი** - ამერიკაში. ჩემი აფრებაშვებული ფრეგატი ყურეში რეიდზე დგას და მელის...

**მეფე** - რომელ ყურეში, რა ფრეგატი? ჩვენ სახმელეთო ქვეყანა ვართ, ზღვაზე გასასვლელი არ გვაქვს!

**მწირი** *(არ უსმენს მეფეს)* - ზურგის ქარი გაგვაქროლებს... გადავცურავთ სარგასოს ზღვას... უზარმაზარი რვაფეხები თავის საცეცებს შემოახვევენ ჩვენს ფრეგატს, წითელი მედუზები გემბანზე ამოგვიხოხდებიან და ლორწოვან, შხამიან კვალს დატოვებენ... ჩაქუჩა-თევზი გემის ფსკერს შემოასკდება... ბუხ-ბუხ! ბუხ-ბუხ! შენს ბიჭს ჩვენთან წამოსვლა უნდა... გამოუშვი... დროა, თავისი გზა ეძებოს!

**მეფე** - მისთვის ჯერ ძალიან ადრეა !

**მწირი** - საკუთარი გზის ძიება ადრე არასდროს არ არის! მთავარია, არ დაგვიანდეს!

*სიჩუმე*

**მეფე** - კარგი. წამოვიდეს... მოუფრთხილდი, გთხოვ...

**მწირი** - რაზე ფიქრობ?

**მეფე** - არაფერზე.

**მწირი** - თითქოს რაღაცის თქმა გინდა...

**მეფე** - არა, არაფერი...

**მწირი** - ლოცულობ?

**მეფე** - არ ვიცი, როგორ ვილოცო...

**მწირი** - ადვილია... უბრალოდ გიყვარდეს ყველაფერი, რაც შენ გარშემოა და არაფერი მოითხოვო ამ სიყვარულის სანაცვლოდ...

**მეფე** - ჰო... ვიღაცამ უკვე მითხრა ეს...

**პოეტი** *(შეუმჩნევლად შემოვა)* - მე...

**მეფე** - შენ... ცოცხალი ხარ?

**პოეტი** - პოეტები არ კვდებიან...

**მეფე** - რატომ?

**პოეტი** - ვიღაც ხომ უნდა ესაუბროს მარადისობას! მას კარგი მოსაუბრე უყვარს და ამიტომაც მიჰყავს თავისთან პოეტები. არ გიფიქრია, რატომ მიდიან პოეტები ამ ქვეყნიდან ყოველთვის ადრე?

**მეფე** - მარადისობაც თავის თავზე ფიქრობს... ჩვენ რა ვქნათ, ვის ვესაუბროთ, ამქვეყნად დარჩენილებმა?

**მწირი** - ამქვეყნად ამისთვის ბერები არიან... არ გიფიქრია, რატომ ცოცხლობენ ბერები ასე დიდხანს?

**მეფე** - არ ვიცოდი... მე არც პოეტი ვარ, არც ბერი...

**პოეტი** - ყველა ადამიანში პოეტიცაა და ბერიც... და ორივე ერთდროულად რაღაცას ჩაგვჩურჩულებს ყურში...

**მწირი** - თუმცა ყველას არ ძალუძს მათი გაგება...

**პოეტი** - ჰო, იმიტომ რომ ძნელად გასაგებია ეს ჩურჩული...

**მწირი** *(პოეტს)* - წამოხვალ ჩემთან ერთად ამერიკაში?

**პოეტი** - რა თქმა უნდა... მინდა ვნახო იქ როგორი ვარსკვლავებია...

**მეფე** - ვარსკვლავები ყველაგან ერთნაირია...

**პოეტი** - ცდები! ყოველდღიურად ათსობით ვარსკვლავი კვდება და ახალი ჩნდება...

**მეფე** - მერე რა?

**პოეტი** - ვარსკვლავებს ხშირად უნდა უყურო... ადამიანების შეცნობაში დაგეხმარება...

**მწირი** - დროა, წავიდეთ!

*სიჩუმე*

**პოეტი** - გინდა, ლექსებს წაგიკითხავ...

**მეფე** - არა! მეშინია ლექსების.

**მწირი** - წამოხვალ ჩემთან ერთად?

**მეფე** - არა. მეშინია ზღვის... სახმელეთო ქვეყნის მეფე ვარ...

**დედოფალი** (მოულოდნელად გაჩნდება) - და ვინ გითხრა, რომ მეფე ხარ?

**მეფე** - ადამიანებმა!.. ყველამ იცის, რომ მეფე ვარ!

**დედოფალი** - ადამიანები ზოგჯერ ცდებიან - უბრალო კაპრალი ხანდახან მეფე ჰგონიათ!

**მეფე** - შენც ცდებოდი, მეფე რომ გეგონე?

**დედოფალი** - მე ვცდებოდი, როცა მამაკაცი მეგონე!

**მეფე** - რა, ცუდი საყვარელი ვიყავი?

**დედოფალი** - არა, მშვენივრად ჟიმაობდი, მაგრამ ეგ ხომ არაა მთვარი?

**მეფე** - ღმერთო, რა ვულგარული ხარ!

**დედოფალი** - მეტს რას ითხოვ რიგითი კახპასგან, რომელიც შეთავსებით შენი შვილის დედა იყო?

**მეფე** - ვერ მპატიობ, არა?

**დედოფალი** - რაღაცეების პატიება არ შეიძლება!

**მეფე** - მეტს რას ელოდი ჩემგან? მე ხომ უბრალო ჯარისკაცი ვარ, რიგითი ხეპრე... ყაზარმაში გავიზარდე!

**დედოფალი** - მე კი ქალი ვარ... დედოფალი... დაგავიწყდა?

**მეფე** - მაპატიე...

**დედოფალი** - მთელი სიცოცხლე სულ რაღაცას გპატიობდი... ახლა აღარ შემიძლია...

**მეფე** - რატომ?

**დედოფალი** - მკვდარი ვარ და... აბა როგორ?

**მოსამართლე** *(მოულოდნელად გამოჩნდება. კითხულობს განაჩენს)* - ყოველივე ზემოთქმულიდან გამომდინარე, სასამართლო ადგენს: ბრალდებული ცნობილ იქნას დამნაშავედ და სასჯელის ზომად განესაზღვროს დახრჩობა! განაჩენი საბოლოოა და გასაჩივრებას არ ექვემდებარება!

**მეფე** - შენც ხომ მკვდარი ხარ?

**მოსამართლე** *(აბაზანის კიდეზე ჩამოჯდება)* - კი. მკვდარი ვარ. მაგრამ ეგ იმას არ ნიშნავს, რომ დანაშაულზე პასუხი არ მოვითხოვო!

**მეფე** - ამდენი ხალხი გავისტუმრე საიქიოს და მსაჯულად რაღა შენ გამომეცხადე?

**მოსამართლე** - ვითათბირეთ და ასე გადაწყდა... მოსამართლე შენა ხარო და...

**მეფე** - სისულელეა!

**მოსამართლე** - მეც მასე ვფიქრობ... ჩემთვის რაღა მნიშვნელობა აქვს, შენ ცოცხალი იქნები თუ მკვდარი, მაგრამ იმათ - არაო! მიდიო და დააჩქარეო! ასე, რომ, ჩაძვერი აბაზანაში და დავამთვროთ ეს საქმე! გინდა, ღვინოს ჩაგისხამ? ძალიან პოეტური გამოვა - ღვინოში ჩამხრჩვალი მეფე!

**მეფე** - პოეტური კი არა, ბოროტული!

**მოსამართლე** - სამაგიეროდ, სამართლიანი!.. და საერთოდაც... შენი საქმე არაა: პოეზიას და მართლმსაჯულებას განსხვავებული მიზნები აქვთ!

**მეფე** *(დედოფალს)* - მაპატიე.

**დედოფალი** - გვიანია, ძალიან გვიანია.

**მეფე** - შე ჩათლახო...ბებერო ბოზო!

*დედოფალი მწარედ იცინის.*

**მწირი** - წამოდი ჩვენთან ერთად...

**მეფე** - გვიანია, ძალიან გვიანია!

*მეფე აბაზანაში ჩადის და ნელ-ნელა იძირება. აჩრდილები ნელ-ნელა უჩინარდებიან.*

**მწირი** - დიდხანს, ძალიან დიდხანს ვიცურებთ წითელი წყალმცენარეებით სავსე ზღვაში... ზღვის სიღრმიდან თვალებგადმოკარკლული ურჩხულები მოგვაჩერდებიან...

**პოეტი** - მივაშტერდებით ღამის წყვდიადში მოკიაფე ვარსკვლავებს და ავაჟღერებთ პოეზიის ნაზ სიმებს...

**მეფე** - გვიანია. უკვე ძლიან გვიანია... (ჩაყვინთავს წყალში)

**მასხარა** (უეცრად გამოჩნდება) - ვის ელაპარაკები?

*მეფე წყლიდან ამოყურყუმალავდება და აბაზანის კიდეზე ჩამოჯდება.*

**მასხარა** - ხმას რატომ არ იღებ? ღვინოს დალევ? *(აწვდის ღვინით სავსე ჭიქას. მეფე გამოართმევს და დალევს)* ხომ არ გშია? *(მეფე თავს გააქნევს)* რა ბანაობა აგიტყდა?.. ხმას რატომ არ იღებ?..

რას გეტყვი, იცი? ერთი რამ მინდა გაგიმხილო - დიდი ვერაფერი მასხარა ხარ! არ გამოგდის ხუმრობა! მოიკოჭლებ იუმორში... მეფობას ახერხებ, დიდად რთული არაა და იმიტომ... მასხარა - რთული პროფესიაა! ცალობითი!.. შენ ამ ამბავს მაინცდამაინც გულთან ახლოს ნუ მიიტან... ერთი დღეც და - მორჩება ყველაფერი! ისევ ძველ საქმეს დაუბრუნდები. აბა, ხვალამდე!... *(შეჩერდება, დახედავს აბაზანას)* აბაზანა დავცალოთ!.. მაინც...

სურათი მეცხრე

*ისმის ფანფარების ხმა. დიდგვაროვენები თავებს ხრიან მისალმების ნიშნად. სამეფო მოსასხამში შემოდის მასხარა, ადის ტახტზე. შემოდის მეფე და მასხარას ფეხებთან ჯდება. შემოაქვთ დიდი საათი.*

**კულტურის მინისტრი** - მისი უდიდებულესობა ნაბუქოდონოსორ მეორე-დიდის განკარგულებით, მისი ბრწყინვალების მეფობის ხანა აღსრულდება ზუსტად შუადღისას. როგორც კი საათი მეთორმეტეჯერ ჩამოჰკრავს, მისი ბრწყინვალება სახელმწიფოზე ზრუნვას თავის წინამორბედს გადააბარებს!

*საათი რეკვას იწყებს და რეკვასთნ ერთდ დიდგვაროვნების ემოციები (მოჩვენებითი ან გულწრფელი) მატულობს. მეთორმეტე ჩამოკვრასთნ ერთდ ხსნიან შამპანურს, მხიარულ აურზაურში მასხარა იხსნის გვირგვინს, მეფეს ადგამს და აჰყავს ტახტზე. მეფე გაქვავებული, ნაღვლიანი მზერით იყურება სადღაც. მხიარულება ნელდება და წყდება.*

*პაუზა.*

*მეფე წამოვარდება, გვირგვინს მოიგლეჯს და იატაკზე დააგდებს, მასხარას ქუდს იხურავს და იატაკზე ჯდება.*

**მასხარა** - დაგვტოვოს ყველამ! *(დარბაზი ცარიელდება)* რა ხდება?

**მეფე** - უკვე მოხდა!

**მასხარა** - არაფერს მეტყვი?

**მეფე** - მშვენივრად იცი ყველაფერი!

**მასხარა** - ხომ კარგად გაატარე შვებულება?

**მეფე** - არაჩვეულებრივად!

**მასხარა** - ჰოდა, ახლა დაუბრუნდი შენს სამსახურს!

**მეფე** - არ მინდა!

**მასხარა** - რატომ?

**მეფე** - ვერ ხვდები, არა?

*სიჩუმე*

**მასხარა** - აბა, რა უნდა ვქნათ?

**მეფე** - რაც გინდა, ის ჰქენი! მე აღარ მინდა!

**მასხარა**  - კი, მაგრამ... გელოდებიან!

**მეფე** - მკიდია!

**მასხარა** - ალბათ, ახსნა-განმარტება უნდა გავაკეთოთ...

**მეფე** - შენ გესმის, რაც მთავარია, და მათი აზრი არ მაინტერესებს!

**მასხარა** - თუ არ განვუმარტეთ, ისინი ამ ხუმრობას ვერ გაიგებენ!

**მეფე** - ხუმრობას განმარტება ბრიდავს! რაღა ხუმრობაა განმარტებული!

**მასხარა** - მაგრამ ხუმრობა სასაცილო უნდა იყოს - ამას როგორც პროფესიონალი, ისე გეუბნები!

**მეფე** - გგონია ეს ხუმრობა იყო?

**მასხარა**  - რა, არა? ასე მეგონა...

**მეფე** - თავიდან მეც ასე მეგონა...

**მასხარა**  - და მათაც ასე ჰგონიათ... *(უთითებს კარზე)*

**მეფე** - ჰოდა, იხითხითონ... *(იცინის და ცეკვას იწყებს)*

**მასხარა** - მორჩი ერთი! სულ არ გამოგდის ცეკვა!

**მეფე** - ვიმეცადინებ და ოდესმე გამომივა, აი, ნახავ...

**მასხარა**  - კარგი. გვიანაა უკვე.

**მეფე** - ჰო. გვიანაა. *(გაჩერდება)*

**მასხარა**  - აბა, დაიდგა გვირგვინი და ავიდა ტახტზე! *(მიათრევს ტახტისკენ)*

**მეფე** - თავი დამანებე! მომეცი ქუდი! დამაგვიანდა!

**მასხარა**  - არაფერიც არ დაგაგვიანდა... ჩამორჩი უბრალოდ! ჰოდა ფეხს აუჩქარებ და ეგაა..

**მეფე** - ვერ ავუჩქარებ - მხრებზე წარსულის უმძიმესი მწარე ტვირთი მაწევს!

**მასხარა** - რადგან ამდენს მიხვდი, ლოცვასაც შეძლებ!

**მეფე** - არ ვიცი მე ლოცვა... არც სიყვარული ვიცი!

**მასხარა** - ეგ დანამდვილებით არავინ იცის!

**მეფე** - პოეტმა...

**მასხარა** - პოეტები მარადისობას კი ელაპარაკებიან, მაგრამ ჩვენ შორის ცხოვრობენ, ამიტომ არიან უბედურები! მათ მოუსმენ, აღფრთოვანდები, მაგრამ... ბოლომდე ვერასდროს გაუგებ. მათ გვერდით ცხოვრება ძალიან ძნელია... შეუძლებელი... შენ კიდევ პოეტი არ ხარ, ადამიანი ხარ!

**მეფე** - ამერიკაში წავალ!

**მასხარა** - არსადაც არ წახვალ! ძლივს რაღაცა შეიგნე და ახლა წახვალ? შენ აქ ხარ საჭირო... ბრძენი მმართველი იქნები!

**მეფე** - მმართველებს შანსი მხოლოდ ერთხელ ეძლევათ!

**მასხარა** *(აგრძელებს)* - სამართლიანი მმართველი იქნები... ბერები ლეგენდებს შეთხზავენ შენზე, პოეტები - ლექსებს!

**მეფე** - მკიდია!

**მასხარა** - მაშ, რისთვის წამოვიწყეთ ეს თამაში?

**მეფე** - ალბათ იმისთვის, რომ მივმხვდარიყავი - გვიანაა, ძალიან გვიანაა.

*მეფე წასვლას აპირებს. მასხარა უკან მოათრევს.*

**მასხარა** - ეგრე არ გამოვა!

**მეფე** - თავი დამანებე, მტკივა!

*მასხარა სახეში ურტყამს მეფეს*

**მასხარა** - ტახტზე ადი, ადი-მეთქი!

*მეფე გაარტყამს მასხარას. მასხარა წაიქცევა. ცხვირიდან სისხლი წამოუვა.*

**მეფე** - მოგკლავ!

**მასხარა** - ეგრე, რა! მიდი, მომკალი! აჩვენე ყველას შენი ძალაუფლება, რომ დამდგარხარ აქ და წუწუნებ... მეფე ხარ, მეფე!.. აბა, სად ხართ, ერთგულო ვასალებო? მოდით, მოდით თქვენი ხელმწიფე ბრუნდება! *(მეფეს)* მე ჩემი დრო ამოვწურე, ჩემი როლი შევასრულე... მიდი, მომკალი! (მახვილს დააჭერინებს ხელში)

*დარბაზში დამფრთხალი დიდგვაროვნები შემოდიან.*

**მასხარა** - აბა, ოვაციები, შამპანური! ისმინეთ ყველამ! თვითმარქვია ტირანის აღსასრულის დღე დადგა! მართლმსაჯულება თავის მართალ სიტყვას იტყვის, გამეფდება მშვიდობა და თანხმობა! ადამიანები თვისუფლად ამოისუნთქავენ, დამთავრდება საყოველთაო შიში! *(მიირბენს მეფესთნ, ეჯღანება, ცდილობს მდგომარეობიდან გამოიყვანოს, გაახელოს)* სიკვდილი ტირანს! სიკვდილი დესპოტს! სიკვდილი სისხლისმსმელს! სიკვდილი! სიკვდილი! სიკვდილი!

*დიდგვაროვნები ერთმანეთს შესცქერიან, ვერ ხვდებიან, რა ხდება. მეფე ჯერ მასხარას მოუქნევს ხმალს, მერე მოულოდნელად შემოატრიალებს და გულში ჩაიცემს, ძირს დაეცემა. ყველა აჩოჩქოლდება. მასხარა მეფეს მივარდება.*

**მეფე** - გვიანაა, უკვე ძალიან გვიანაა, ბრიყვო!

*მეფე კვდება. ჩამოვარდება სიჩუმე.*

*დარბაზში სიცილით შემოვარდება ბიჭი.*

**ბიჭი** - კაპიკი გაკაპიკებულა, საკაპიკეში ჩაკაპიკებულა! *(მივარდება ძირს გართხმულ მამას)* მამა, ადექი! მამიკო, მამა! არაა ეს სასაცილო, სულ არ მეცინება, მამა! *(მუშტებს ურტყამს გვამს)*

*მასხარა იატაკზე დაგდებულ გვირგვინს აიღებს, დიდგვაროვნებს გადახედავს, მერე ბიჭთნ მიდის, წამოაყენებს, ტახტზე აიყვანს და თავზე გვირგვინს დაადგამს, რომელიც ბავშვს ჩამოეფხატება. ბიჭი ქვითინებს. მასხარა თავის ქუდს დაიხურავს, ბიჭის ფეხებთან დაჯდება და ნელ-ნელა იწყებს ტაშის დაკვრას. დიდგვაროვნები თავიდან უნდობლად, მაგრამ მერე თამამად აყვებიან.*

*ნელ-ნელა ქრება სინათლე.*